
P R E A M B U L

 

Este incontestabil faptul că sistemul electoral este, alături de sistemul instituţional, unul dintre cei doi piloni principali pe care se clădeşte şi se susţine sistemul politic.

Nu se poate separa studierea unui regim politic, oricare ar fi acesta, de studierea sistemului electoral utilizat. Configurarea şi funcţionarea sistemului instituţional depinde în mod esenţial de tipul de scrutin adoptat pentru alegerea reprezentanţilor în forul legislativ şi a majorităţii care va guverna.

Cum ar arăta oare regimul britanic, dacă scrutinul uninominal majoritar cu un tur ar fi fost înlocuit cu reprezentarea proporţională ? Cum ar fi regimul german fără “votul dublu” ? Cum ar fi evoluat a Cincea Republică franceză dacă scrutinului majoritar cu două tururi i s-ar fi substituit un sistem proporţional ? Şi, mai ales: cum ar arăta sistemul politic din România dacă sistemul electoral actual ar fi înlocuit cu unul mixt, aşa cum se propune în câteva dintre proiectele de modificare a Legii electorale, depuse spre analiză şi adoptare la Parlament ? Asemenea întrebări preocupă, deopotrivă, clasa politică, cât şi societatea civilă românească.

De altfel, problema unei eventuale modificări sau schimbări a Legii nr.68 din 1992 pentru alegerea Senatului şi a Camerei Deputaţilor este, în prezent, în atenţia unei comisii interpartinice, care încearcă să găsească o soluţie acceptată de cât mai mulţi dintre cei care au avut iniţiative în acest sens.

În acest context, am considerat utilă întocmirea unui material documentar, care să cuprindă texte ale unor autori consacraţi în domeniu, români şi străini, menite să ofere elementele necesare unei mai profunde cunoaşteri şi înţelegeri a sistemelor electorale: definiţii, referinţe istorice, explicaţii, comentarii (opinii pro sau contra), exemple ş.a.

Se poate constata, parcurgând multitudinea de formule posibile, că, în materie de sisteme electorale şi moduri de scrutin, inventivitatea umană a fost deosebit de prolifică. Chiar dacă în momentul de faţă domină cele două mari modele – scrutinul majoritar şi reprezentarea proporţională – toate combinaţiile, toate mecanismele şi toate procedeele de calcul au fost luate în considerare şi practicate, din momentul extinderii sufragiului universal şi până în prezent.

În final, trebuie spus că una dintre cele mai evidente concluzii rezultate din parcurgerea acestor texte este aceea că nu există sistem electoral perfect şi că, în cele din urmă, se impune şi rezistă sistemul care se apreciază că slujeşte cel mai bine scopurile şi contextul politic al unui anumit moment şi care, mai ales, este considerat ca fiind “regula jocului” acceptată de majoritatea actorilor vieţii politice.

 

1. EVOLUŢIA SISTEMELOR ELECTORALE

Pierre Martin 

Les systčmes électoraux et les modes de scrutin, 2-čme édition, Montchrestien, 1997, p.11-14.

Cele dintâi instituţii democratice sunt atestate încă din Antichitate şi ele constau în adunări (Adunarea războinicilor) în care poporul desemna şefi şi lua decizii (sistemul democraţiei directe).

Abia în Evul Mediu apare în Europa noţiunea de reprezentare, o dată cu primele Parlamente, alcătuite din reprezentanţi ai diferitelor clase sociale: nobilime, cler, burghezie şi, în ţările scandinave, ţărani liberi.

La originea formării acestor Parlamente, din iniţiativa monarhilor, a stat adesea necesitatea acceptării noilor taxe, consecinţe ale dificultăţilor financiare generate de războaie. A fost cazul Angliei, unde, în urma înfrângerilor suferite, Ioan fără de Ţară a trebuit să accepte în 1215 Magna Charta , în care erau prevăzute libertăţile feudale tradiţionale. În 1258, regele se angajează să convoace Parlamentul de cel puţin trei ori pe an. Aşadar, războinicului din Antichitate i se alătură cetăţeanul-contribuabil.

Revoluţiile engleze din 1642 şi 1688, cea americană din 1774 şi cea franceză din 1789 au fost rezultatul repunerii în drepturi a mediilor intelectuale europene şi al dificultăţilor financiare ale monarhilor. Protestanţii extremişti (puritanii) au avut un rol important în revoluţia engleză şi în formarea Statelor Unite. Refuzul coloniilor americane de a plăti noile taxe impuse de Parlamentul de la Londra, în care acestea nu aveau reprezentanţi, a stat la originea războiului de independenţă împotriva Angliei. (…) Regele Franţei, la rândul său, încercând să facă faţă nobilimii şi clerului, care se opuneau vehement proiectului de reformă fiscală, a declanşat involuntar procesul revoluţionar de la 1789.

Consolidarea democraţiei reprezentative a implicat renunţarea totală la mandatul imperativ, moştenit din dreptul privat al Evului Mediu, în favoarea mandatului reprezentativ. (…) Pentru revoluţionarii francezi, cetăţeanul este actorul politic, iar cel ales este reprezentantul naţiunii şi nu numai al unei părţi a acesteia.

Adunările electorilor, care se reuneau pentru elaborarea unei serii de revendicări şi pentru împuternicirea reprezentanţilor la curtea monarhului, vor fi treptat înlocuite cu un birou de vot, în care alegătorii desemnau reprezentanţi ce se bucurau de libertate deplină. (…)

În “Spiritul legilor”, Montesquieu observă că: “Sufragiul prin tragere la sorţi este de natura democraţiei, iar cel prin alegere de natura aristocraţiei”. El reia o remarcă de-a lui Aristotel (“Politica” IV, 9): “Se admite, în general, că desemnarea magistraţilor prin tragere la sorţi ţine de natura democraţiei, iar desemnarea prin alegere de natura oligarhiei”. Aici este vorba nu de desemnarea reprezentanţilor (puterea legislativă), ci a magistraţilor (puterea executivă), pentru că cetăţile greceşti studiate de Aristotel practicau democraţia directă, nemijlocită. Totuşi, această observaţie ascunde o anumită concepţie privind regimurile reprezentative, care se poate explica astfel: democraţia, care presupune egalitatea cetăţenilor, procedează prin tragere la sorţi, iar alegerea, procedură ce presupune inegalitatea, este proprie unui regim oligarhic. Dar despre ce inegalitate este vorba? Exemplul atenian este în acest sens relevant: în modelul democraţiei greceşti, aproape toate posturile de magistrat erau ocupate prin tragere la sorţi între cetăţeni, cu excepţia celui de strateg, ocupat prin alegere. Într-adevăr, se considera că acest post necesita o competenţă specială. Inegalitatea care justifică procedura electorală este, aşadar, aceea privind competenţa. Cu toate acestea, nu s-a demonstrat faptul că alegerea garantează competenţa celui ales. Democraţia electivă postulează capacitatea cetăţenilor de a distinge competenţa unora dintre ei în asumarea anumitor funcţii, chiar dacă ei înşişi nu posedă această competenţă. 

(…) În Evul Mediu, Biserica a jucat un rol important în impunerea alegerilor, în dauna tragerii la sorţi, procedură pe care o considera păgână.(…) Sistemul electiv se vrea a fi o selecţie a celor mai buni şi în acest sens Montesquieu foloseşte termenul de aristocraţie. Aristotel utilizează noţiunea de oligarhie deoarece observase că alegerea reprezentanţilor era însoţită de condiţia censului, tocmai pentru a-i înlătura pe cei săraci de la participarea la viaţa politică, în timp ce democraţia avea tendinţa de a favoriza participarea acestora.

Trebuie subliniat că regimurile reprezentative moderne au avut la origine forma oligarhiei, care practica sistemele cenzitare, restrângând dreptul de vot la un număr mic de cetăţeni. Mărirea numărului de alegători prin suprimarea censului a constituit primul pas către democratizarea acestor regimuri, urmând regula “un om - un vot”. Democraţiile reprezentative au afirmat egalitatea în drepturi politice a tuturor cetăţenilor, indiferent de avere, educaţie, religie, rasă, fiind subînţeleasă, totuşi, existenţa unei inegalităţi de competenţă, aşa cum o explica Aristotel. De aici şi acea tensiune permanentă existentă între afirmarea egalităţii în drepturi politice şi acel grup de profesionişti ai politicii – clasa politică – a căror competenţă este necesară funcţionării sistemului.

Cu toate acestea, caracterul oligarhic al regimurilor noastre politice nu trebuie să ne facă să uităm că, de-a lungul istoriei, nici o altă formulă politică nu a reuşit să combine atât de armonios libertatea de exprimare, controlul poporului asupra puterii politice şi numărul mic de oameni excluşi de la vot. Aşa se justifică şi celebra afirmaţie a lui Winston Churchill: dacă celelalte regimuri politice nu ar exista, atunci democraţia ar fi cel mai rău regim posibil.

Hugues Portelli 

Les régimes politiques européens. Études comparative. Librairie Générale Française, 1994, p.69-82.

Principiul liberei alegeri a reprezentanţilor puterii politice constituie fundamentul legitim al democraţiilor europene. Participarea cetăţenilor la viaţa politică este rezultatul unui proces progresiv, iar problematica privind accesul la sufragii nu şi-a găsit încă soluţii definitive.

Procesul care a dus la sufragiul universal a fost îndelungat şi haotic: iniţiat la începutul secolului al XIX-lea, el se termină abia în decursul ultimilor 30 de ani ai secolului XX. O bună parte a secolului trecut, toate constituţiile liberale prevedeau principiul alegerii reprezentanţilor de către o oligarhie selecţionată pe bază de avere şi capacităţi intelectuale. Sistemul de vot cenzitar, stabilit încă din secolul al XV-lea în Anglia, este instituit în Franţa de Constituţia din 1791.

La origine, doar proprietarii de terenuri deţineau dreptul de vot, pentru ca, ulterior, acest drept să se extindă la toţi deţinătorii de venituri. La acest sens economic se adaugă cel cultural, care, în multe state, însemna deţinerea unei diplome sau, cel puţin, cunoaşterea cititului şi scrisului.

Dacă anumite state optau pentru un regim cenzitar simplu, care îndepărta majoritatea populaţiei de la vot, altele adoptă sistemul de vot pe clase: în Austria, Prusia şi în statele scandinave electoratul este împărţit în trei, patru sau cinci clase, a căror reprezentare este egală.

La aceste restricţii cenzitare şi de capacitate intelectuală se adăugau cele de vârstă (dreptul de vot interzis tinerilor sub 25 ani sau sub 30 ani) şi cele de sex (dreptul de vot interzis femeilor).

Lupta pentru universalitatea sufragiului a început odată cu Revoluţia franceză: Constituţia de la 1793 o prevede, dar a trebuit aşteptat anul 1848 pentru ca ea să fie consacrată definitiv în Elveţia, Franţa şi Danemarca. În celelalte state universalitatea votului se instituie către sfârşitul secolului: în Spania în 1869, în Germania în 1871 (la nivel federal), în Grecia în 1877. Belgia o instaurează în 1893, apoi Norvegia în 1897, urmată de Finlanda în 1906, Austria şi Suedia în 1907, Portugalia în 1911 şi Italia în 1912. În Marea Britanie ea s-a impus în etape (1832, 1867, 1884), integrând progresiv diferitele clase urbane.

Dreptul de vot va fi recunoscut femeilor cu o jumătate de secol mai târziu: statele scandinave acordă acest drept după Primul Război Mondial, iar Marea Britanie în 1928. Statele latine sunt, în schimb, mai lente: Spania republicană în 1931 şi celelalte după al Doilea Război Mondial: Franţa în 1944, urmată de Belgia şi Italia, apoi Elveţia în 1971 şi Portugalia în 1974, după căderea dictaturii salazariste.

În privinţa scăderii vârstei pentru accesul la urnele de vot, ea s-a făcut progresiv şi a variat mult timp de la stat la stat, pentru ca în anii ’70 să se fixeze la 18 ani în Europa.

Toate aceste reforme au la bază caracterul naţional al votului, în sensul că acesta este rezervat doar cetăţenilor statului.

Problema se va pune în termeni noi datorită valurilor de imigranţi, generate de război, şi deschiderii frontierelor între ţările europene. Anumite state au acordat drept de vot tuturor străinilor la alegerile comunale: Suedia (1975), Norvegia (1982), Danemarca (1981) şi Olanda (1985), ceea ce a dat naştere la aprinse dispute în restul ţărilor europene. 

Pe lângă lărgirea bazei electorale, apar şi alte forme de democratizare a votului: unele au în vedere tehnicile de vot (votul secret este introdus la începutul secolului XX, Marea Britanie cunoscându-l încă din 1872); altele se referă la categoriile de cetăţeni cărora le este interzis dreptul la vot (servitorii domestici fiind printre ultimii care au primit acest drept, militarii sunt excluşi de la vot până în 1945, iar în prezent, accesul la scrutin le este interzis persoanelor condamnate pentru crime şi delicte grave, precum şi celor puşi sub interdicţie); în sfârşit, democratizarea sufragiului priveşte, în aceeaşi măsură, egalitatea între alegători (egalitatea între circumscripţii, în funcţie de fluctuaţia populaţiei), care a fost iniţiată în Anglia secolului trecut (prin “Reform Act”, 1832) şi care mai ridică probleme şi astăzi.

Trecerea de la un regim reprezentativ la unul democratic, de la o oligarhie liberală la o democraţie de masă, nu putea să rămână fără efecte asupra sistemului electoral.

Atâta vreme cât alegerile rămâneau un privilegiu al unei elite sociale omogene, care îşi alegea propriii reprezentanţi, dezbaterile privind mecanismele de vot erau limitate, iar scrutinul majoritar devenea tot mai necesar.

Dezbaterea privind democratizarea votului a oscilat între două opţiuni: scrutinul majoritar, care pune accent pe alegerea guvernanţilor, şi reprezentarea proporţională, care permite – atribuind fiecărui partid un număr de locuri proporţional cu voturile obţinute – realizarea unei cât mai apropiate reprezentări politice a electoratului.

În logica sistemului cenzitar, scrutinul majoritar fusese predominant în secolul al XIX-lea în toate ţările europene. În Marea Britanie, unde trecerea de la sufragiul cenzitar la cel universal s-a făcut progresiv, scrutinul majoritar a fost menţinut de partidele puternice şi s-a opus cu succes rezistenţelor întâmpinate imediat după Primul Război Mondial. În Franţa, menţinerea scrutinului majoritar a fost dorită de personalităţile politice ale vremii, care vedeau în votul uninominal şi în legătura directă dintre alegător şi ales un avantaj.

Reprezentarea proporţională, trecută pe planul secund din cauza slăbiciunii partidelor politice, devine, la sfârşitul secolului al XIX-lea şi începutul secolului XX, o cerinţă căreia nimic nu i se mai poate opune: democratizarea sufragiului împreună cu apariţia şi dezvoltarea marilor partide militante au pregătit terenul pentru apariţia clasei muncitoare şi a partidelor confesionale (partidele catolice). Aceste partide au pus în fruntea programelor lor necesitatea introducerii reprezentării proporţionale, iar aceasta s-a concretizat cu atât mai repede cu cât partidele tradiţionale (conservatorii şi liberalii) o cereau pentru a supravieţui în prezenţa puternicelor partide de masă.

Reprezentarea proporţională a apărut mai întâi în Belgia în 1899, la cererea socialiştilor şi a liberalilor, deoarece democratizarea sufragiului şi scrutinul majoritar duseseră la victoria absolută a partidului catolic în alegerile din 1894. În 1907, reprezentarea proporţională este introdusă în Suedia, în scopul de a limita hegemonia socialistă. În restul Europei, cu excepţia Marii Britanii şi a Franţei, reprezentarea proporţională se răspândeşte abia după primul război mondial. După cel de-Al II-lea Război Mondial, Franţa introduce principiul proporţionalităţii, urmată de Italia, în timp ce Germania Federală optează pentru un sistem în care domină proporţionalitatea, ca şi în Spania, Grecia şi Portugalia, după căderea dictaturilor din anii 1974 – 1975.

Reprezentarea proporţională rămâne, aşadar, sistemul electoral dominant, chiar dacă Italia a renunţat la acesta în 1993. Acest tip de hegemonie este consecinţa ponderii partidelor politice în sistemele parlamentare europene: “partidocraţia” cu guvernele ei de coaliţie se fundamentează pe împărţirea puterii între curentele politice legitime şi este întreţinută de reprezentarea proporţională (…).

Dezbaterile purtate asupra tehnicilor de vot păreau a fi atins un anumit echilibru după Al II-lea Război Mondial, datorită unei armonizări a regulilor de joc şi instaurării de garanţii solide, atât la nivelul drepturilor alegătorilor, cât şi la nivelul mecanismelor de vot. Aceste dezbateri privesc noi mize, începând cu anii’70. Una dintre ele o constituie polemica privind dreptul de vot, natura alegerilor şi, eventual, acordarea dreptului de vot şi străinilor (nonnaţionalilor). Pe de altă parte, s-a avut în vedere caracterul din ce în ce mai spectaculos al campaniilor electorale, precum şi abordarea unor tehnici de propagandă sofisticate şi oneroase. Toate acestea au pus problema egalităţii între candidaţi, între partide, ca şi a ceea ce s-ar putea numi un atentat la libertatea de decizie a alegătorului (rolul sondajelor de opinie).

Aceste mize şi riscuri (care merg până la dezvoltarea corupţiei, costul crescând al campaniilor electorale determinându-i pe candidaţi să apeleze la surse de finanţare de multe ori oculte) au atras atenţia legiuitorului, care, în multe ţări europene, a reglementat campaniile electorale şi propaganda electorală.

Reglementarea finanţării campaniilor electorale a fost introdusă în Europa de legiuitorul german. Legea din 1967, revizuită de atunci, a reglementat finanţarea din fonduri publice şi finanţarea din fonduri private. O lege din 1974 a introdus dispoziţii de aceeaşi natură în Italia, dar abuzurile generate de această lege au determinat abrogarea prin referendum a acelor dispoziţii

În Marea Britanie, legislaţia în materie din 1983 a urmărit mai ales limitarea cheltuielilor, fixând un plafon strict şi reducând durata campaniei oficiale; în aceeaşi măsură, candidaţii erau obligaţi să gireze campania, recurgând la un mandatar electoral. 

În Franţa a fost nevoie de apariţia unui val de proteste pentru ca legiuitorul să reglementeze finanţarea campaniilor electorale printr-o serie de legi (1988, 1990, 1993), care răspundeau de fiecare dată noilor schimbări politico-juridice. Dispoziţiile în vigoare după 1990, inspirându-se după modelul britanic, au în vedere limitarea şi administrarea cheltuielilor pentru un candidat şi, inspirându-se după modelul german, se referă la finanţarea din fonduri publice şi private a campaniei electorale. Problema nu priveşte doar alegerile legislative şi locale, ci şi alegerile prezidenţiale, extrem de mediatizate în sistemul american şi care sunt, totodată, extrem de costisitoare (legea franceză limitează cheltuielile la 160 milioane franci, pentru candidaţii prezenţi în al doilea tur de scrutin şi la 120 milioane franci, pentru ceilalţi).

Deşi majoritatea statelor au o legislaţie în materie, problemele legate de campania electorală nu au dispărut. Legiuitorul a fost îndrumat să intervină, în egală măsură, şi în tehnicile de comunicare şi de propagandă pe timpul campaniei electorale, adică privitor la: apelul la sondaje (legea franceză, imitată de cea italiană, a sfârşit prin a interzice publicarea sondajelor în săptămâna dinaintea votării şi prevede, totodată, un control al întemeierii lor de către o autoritate independentă); accesul la televiziune (reglementarea a vizat, iniţial, mass-media publică, iar aplicarea ei şi celei private constituie o problemă) sau la celelalte mijloace de publicitate.

Din cele de mai sus, se poate lesne observa că evoluţia tehnicilor de comunicare şi, prin urmare, a comunicării politice, pune în termeni noi dezbaterea tradiţională asupra naturii şi formelor reprezentării politice.

Ion Rusu

Unele consideraţii în legătură cu tipul de scrutin folosit în România, Revista “Dreptul” nr.7/1998, p.25-32

1.Conceptul de sistem electoral. Sistemul electoral cuprinde norme juridice referitoare la desfăşurarea relaţiilor sociale în legătură cu alegerea autorităţilor reprezentative (I.Muraru-Drept constituţional şi instituţii politice, vol.II, Bucureşti, 1995, p.51 şi urm.).

Aceste norme, cunoscute şi ca norme electorale, sunt prevăzute atât în Constituţie, cât şi în legile electorale.

Normele electorale definesc drepturile electorale şi condiţiile de exercitare a acestora, modul de organizare şi desfăşurare a alegerilor, obligaţiile autorităţilor statale în legătură cu stabilirea rezultatelor alegerilor. Într-o altă opinie, sistemul electoral desemnează “ansamblul normelor juridice, articulate şi ierarhizate, având ca obiect de reglementare dreptul de a alege deputaţi şi senatori în organele reprezentative ale puterii, dreptul de a fi ales în aceste organe şi – acolo unde o asemenea posibilitate este prevăzută – dreptul de a revoca pe cei aleşi, precum şi principiile sufragiului, modul de organizare şi desfăşurare a alegerilor şi de stabilire a rezultatelor votării” (I.Deleanu-Drept constituţional şi instituţii politic. Tratat, vol.I, Bucureşti, 1996, p.221).

Definiţia cuprinde, aşadar, componentele sistemului electoral, scoţând în evidenţă care sunt drepturile electorale şi diversele moduri de organizare, desfăşurare şi stabilire a rezultatelor alegerilor.

Acelaşi autor determină locul şi importanţa corpului electoral în cadrul categoriei juridice de popor, ca deţinător al suveranităţii naţionale.

Astfel, se arată că, în componentele care formează poporul, corpul electoral ocupă locul cel mai important, pentru că el cuprinde toţi cetăţenii cu drept de vot. Aceştia participă la constituirea celor mai importante instituţii ale democraţiei reprezentative, Parlamentul şi celelalte autorităţi reprezentative.

Aşadar, corpul electoral este o “putere politică autentică”, acest concept fiind înţeles, desigur, în sensul larg al termenului. 

Este receptarea tehnicilor democraţiei semidirecte în exercitarea puterii statale în România, potrivit reglementării constituţionale a art.2 alin.1 “suveranitatea naţională aparţine poporului român, care o exercită prin organele sale reprezentative şi prin referendum”.

În concepţia noastră, sistemul electoral cuprinde normele juridice privitoare la drepturile electorale şi condiţiile în care acestea pot fi exercitate, modul de reglementare şi organizare a alegerilor, precum şi atribuţiile autorităţilor statale implicate în acest amplu proces.

Câteva explicaţii apreciem că se impun, după cum urmează:

· folosim sintagma “sistem electoral”, deoarece credem că acoperă întreaga tematică a instituţiei. Avem în vedere nu numai drepturile electorale, dar şi raporturile dintre cetăţeni şi autorităţile cu atribuţii în acest domeniu sau raporturile între autorităţi;

· generalitatea definiţiei este aparentă, termenii uzitaţi cuprind aria drepturilor electorale, iar “condiţiile în care acestea pot fi exercitate” privesc nu numai atributele votului sau sfera cetăţenilor care le pot valorifica, ci şi competenţele diverselor organe statale pentru asigurarea condiţiilor de legalitate în vederea exercitării drepturilor electorale;

· conceptul “modul de reglementare şi organizare a alegerilor, precum şi atribuţiile autorităţilor statale implicate în acest amplu proces” include atât reglementarea alegerii organelor reprezentative, inclusiv scrutinul folosit, dar şi ansamblul de activităţi desfăşurate de toate autorităţile cu atribuţii în acest domeniu.

2.Tipuri de scrutin. Scrutin vine de la latinescul scrutinium, care înseamnă “acţiune de studiere, de explorare”. 

Aşadar, scrutinul defineşte procedeul prin care cetăţenii cu drept de vot desemnează organele reprezentative.

Doctrina constituţională cunoaşte două sisteme de scrutin şi anume: scrutinul majoritar şi scrutinul reprezentării proporţionale. Unele sisteme constituţionale practică şi un al treilea tip, rezultat din combinarea celor două.

Dreptul constituţional comparat tratează două forme ale scrutinului majoritar: uninominal sau de listă (plurinominal) şi scrutinul în unul sau în două tururi.

a)Scrutinul majoritar. Scrutinul majoritar uninominal este cel în care alegătorii desemnează dintre mai mulţi candidaţi, pe unul, fiind declarat ales cel care a obţinut cele mai multe voturi. Presupune, deci, un număr mare de circumscripţii electorale, atâtea câţi deputaţi trebuie aleşi potrivit prevederilor legii electorale.

Scrutinul de listă este cel în care alegătorii votează o listă de candidaţi propuşi de fiecare partid sau coaliţie. În acest sistem, deci, alegătorii votează lista, chiar dacă unul sau mai mulţi candidaţi de pe acea listă nu le convin. Cu alte cuvinte, în sistemul plurinominal contează programul electoral al partidului care propune lista, opţiunea este politică.

Scrutinul de listă în unele sisteme constituţionale poate permite alegătorului să modifice ordinea candidaţilor pe listă (votul preferenţial) sau chiar să alcătuiască el lista reţinând candidaţii din mai multe liste (procedeul amestecării – le panachage).

Scrutinul cu un singur tur (reglementat de legislaţia Marii Britanii, SUA, Canadei şi Japoniei) este acela care permite atribuirea mandatului unui candidat care a obţinut cel mai mare număr de voturi, fiind suficientă, deci, majoritatea simplă sau relativă.

Scrutinul cu al doilea tur este acela stabilit de lege când în primul tur candidaţii nu au obţinut majoritatea absolută (jumătate plus unul din totalul voturilor valabil exprimate sau a celor înscrişi pe liste - depinde de fiecare sistem), pentru mandatele nedistribuite este necesar al doilea tur.

Analizând scrutinul majoritar, se disting următoarele trăsături :

· este simplu şi eficace, are drept urmare constituirea unor majorităţi parlamentare stabile şi chiar omogene, rezultând şi o stabilitate guvernamentală:

· el este specific mai ales sistemului politic bipartid (unde viaţa politică e dominată de două partide), alegătorii având două opţiuni ideologice spre deliberare;

· dezavantajele acestui scrutin majoritar constau în deformarea imaginii politice (un singur tur), numai majoritatea parlamentară putând să se manifeste; avantajează partidele mari;

· determină constituirea unor alianţe electorale precare, de moment, pentru asigurarea succesului în al doilea tur.

b)Scrutinul reprezentării proporţionale este cel care reflectă adevăratul raport de forţe al partidelor politice, deoarece “fotografiază” numărul voturilor obţinute de fiecare partid înscris în competiţia electorală.

Folosind trăsăturile specifice ale reprezentării proporţionale, partidele politice cunosc adevărata lor forţă şi distribuire a simpatizanţilor nu numai pe întreaga ţară, dar şi la nivelul fiecărei circumscripţii electorale.

De aceea, în diferite sisteme constituţionale, scrutinul reprezentării proporţionale este însoţit de scrutinul plurinominal.

Reprezentarea proporţională poate să îmbrace trei forme principale: apropiată, la nivel naţional şi integrală.

-Reprezentarea proporţională apropiată urmăreşte ca, în fiecare circumscripţie electorală, partidelor să li se atribuie atâtea mandate proporţional cu voturile obţinute în cadrul acesteia.

-Reprezentarea proporţională la nivel naţional urmăreşte excluderea din procesul atribuirii mandatelor a etapei repartizării pe circumscripţii electorale.

-Reprezentarea proporţională integrală realizează o repartizare corespunzătoare raportului de forţe dintre partide atât la nivelul fiecărei circumscripţii electorale, cât şi la nivelul ţării.

Aşadar, repartizarea mandatelor se face în două etape: la nivelul fiecărei circumscripţii electorale, pe baza coeficientului stabilit funcţie de numărul celor cu drept de vot raportat la numărul de mandate, apoi, la nivelul naţional, prin totalizarea voturilor neutilizate la repartizarea mandatelor pe circumscripţii.

Scrutinul reprezentării proporţionale prezintă următoarele trăsături:

· sunt “valorificate” toate voturile exprimate de alegători;

· sunt reprezentate toate opţiunile politice;

· avantajează multipartidismul şi asigură, astfel, posibilitatea manifestării şi reprezentării tuturor curentelor politice;

· dispare răspunderea partidelor în faţa electoratului;

· multipartidismul poate duce şi la dezorientarea electoratului şi dispersia acestuia, mai ales în ţările cu experienţă unică în ceea ce priveşte manifestarea democraţiei;

· favorizează partidele mici, adesea extremiste, dar care au ambiţii mari şi îşi arogă, uneori, exclusivitatea adevărului politic.

Cu toate aceste neajunsuri, este răspândit sistemul reprezentării proporţionale în Belgia, Italia, Suedia, Portugalia, Spania, Grecia, Turcia, Austria, Finlanda, Danemarca.

c)Sistemul mixt. Din combinarea scrutinului majoritar cu cel al reprezentării proporţionale rezultă cel mixt, evidenţiind următoarele variante care ni s-au părut semnificative:

-Sistemul buletinului dublu (sistemul german), cel în care alegătorul primeşte două buletine. Cu unul desemnează pe baza scrutinului uninominal majoritar un deputat în circumscripţia sa, cu celălalt se pronunţă conform scrutinului reprezentării proporţionale pentru alegerea unui partid.

-Sistemul francez de liste, aplică mai întâi scrutinul de listă prin adiţionarea rezultatelor obţinute de diferite partide, conform acordurilor prealabile. Se poate modifica repartiţia locurilor între partide.

Dacă partidele nu s-au înţeles pentru adiţionarea rezultatelor, repartizarea mandatelor se face conform scrutinului reprezentării proporţionale, chiar dacă nu au obţinut majoritatea absolută.

Dacă au realizat acordul şi au obţinut în alegeri majoritatea absolută, listele acelor partide politice primesc toate mandatele care revin în acel departament.

-Sistemul votului unic transferabil. Alegătorul votează pentru un anume candidat dintr-o listă, dar indică şi preferinţele sale pentru alţi candidaţi din listă. După ce unul dintre candidaţi a obţinut numărul de voturi necesar, voturile care au rămas se atribuie succesiv în ordine celorlalţi candidaţi preferaţi, până la terminarea tuturor voturilor obţinute de listă şi ocuparea tuturor mandatelor.

 

  

2. SISTEMUL MAJORITAR

2.1 Prezentare

Gheorghe Iancu

Sistemul electoral, R.A.Monitorul Oficial, Bucureşti, 1998, p.44-48

Sistemul majoritar este modalitatea de scrutin conform căreia este proclamat ales candidatul care a obţinut cele mai multe voturi. Acest sistem cunoaşte două variante:

a. sistemul majoritar uninominal şi

b. sistemul majoritar de listă.

Ambele variante pot fi organizate cu unul sau două tururi de scrutin.

Sistemul majoritar uninominal presupune existenţa unui singur loc pentru care s-au organizat alegerile, iar alegătorii să voteze pentru un singur candidat, într-o circumscripţie electorală.

Un asemenea sistem are importante consecinţe în ceea ce priveşte circumscripţiile electorale şi raporturile dintre alegători şi cel ales. Astfel, teritoriul ţării este divizat în atâtea circumscripţii electorale câte mandate sunt de repartizat, numărul circumscripţiilor corespunzând numărului de deputaţi şi de senatori în cazul alegerilor parlamentare. Circumscripţia electorală este mai mică decât unitatea administrativ-teritorială pe baza căreia este organizat teritoriul statului, iar alegătorii votează un candidat. În cadrul acestui sistem, personalităţile au un rol deosebit de important.

Sistemul majoritar de listă, care mai este cunoscut şi sub denumirea de sistem plurinominal, presupune ca alegătorul să aleagă mai mulţi candidaţi înscrişi pe o listă.

Consecinţele privind circumscripţiile se materializează în întinderea lor foarte mare, de regulă identificându-se cu o unitate administrativ-teritorială.

În acest sistem, partidele politice joacă rolul cel mai important, scrutinul fiind mai mult o opţiune politică a alegătorilor. Alegătorii îşi exprimă opţiunile pentru o listă de candidaţi, care reprezintă un partid politic, o orientare politică, şi nu pentru o anumită persoană, ca în cazul scrutinului majoritar uninominal.

În doctrină se arată că există mai multe variante ale scrutinului de listă, care, tehnic, devine mai complicat, pentru că prin intermediul lor se creează posibilitatea modificării listelor de către alegători. Asemenea variante sunt panaşajul şi votul preferenţial (alternativ).

Panaşajul creează posibilitatea alegătorului de a întocmi chiar el lista de candidaţi, combinând mai multe asemenea liste. Prin intermediul panaşajului, alegătorii pot modifica conţinutul listei aşa cum doresc datorită marii libertăţi de apreciere pe care o dă această variantă.

Votul preferenţial, care mai este denumit şi alternativ, creează posibilitatea alegătorului de a modifica doar ordinea candidaţilor pe o listă electorală, fără însă a putea să combine listele. El combină într-un singur tur de scrutin efectele a două tururi.

Conform acestei variante, fiecare alegător votează pentru un candidat, dar el indică, în acelaşi timp, şi alţi candidaţi care reprezintă, în ordine, preferinţa sa a doua, a treia, a patra etc., până la eventuala epuizare a numărului de candidaţi de pe lista propusă. Dacă prima preferinţă obţine majoritatea cerută de lege, este proclamat ales. În caz contrar, nu se organizează noi alegeri şi nici nu se foloseşte lista de supleanţi, ci se elimină candidatul care a obţinut cele mai puţine voturi, numărul acestor voturi adăugându-se celor de dinaintea sa, proporţional cu ponderea voturilor deja obţinute. Dacă nici de această dată nu s-a obţinut majoritatea legală, din nou se elimină ultimul candidat, iar voturile sale se adaugă celorlalţi mai bine clasaţi şi aşa mai departe. (…)

Listele blocate. În sistemele electorale în care nu este admis nici panaşajul, nici votul preferenţial, există sistemul listelor blocate, ceea ce presupune că alegătorul este obligat să voteze lista de candidaţi propusă în întregime, fără să poată să o modifice în vreun fel.

Sistemul majoritar cu un singur tur de scrutin presupune un singur tur de scrutin, legea prevăzând că mandatul se atribuie imediat candidatului care a obţinut majoritatea legală. Într-un asemenea sistem, specific britanic, este posibil ca un candidat să fie ales de o minoritate de alegători, dacă majoritatea necesară este cea relativă sau simplă. Sistemul cu un tur de scrutin a creat sistemul bipartid (două partide), de tip britanic.

Sistemul majoritar cu două tururi de scrutin, specific francez, presupune existenţa a două tururi de scrutin. Conform acestui sistem, dacă un candidat a obţinut majoritatea absolută de voturi în primul tur de scrutin, este declarat ales. În caz contrar, se organizează un al doilea tur de scrutin, care mai este denumit şi “balotaj”, în care va putea fi ales chiar şi candidatul care obţine o majoritate inferioară celei absolute, şi anume una relativă sau simplă. Se aplică, astfel, o formulă clasică, conform căreia în primul tur se alege, pe când în al doilea se elimină.

  

 

Jean Pierre Cot, Pierre Gaborit

Citoyens et candidats, Paris, Robert Laffont, 1977, p.52 şi urm.

Scrutinul majoritar este modul de scrutin în care candidatul sau candidaţii care obţin cele mai multe voturi sunt aleşi. (…)

Este important să distingem, în primul rând, care este numărul de candidaţi care trebuie aleşi şi, în al doilea rând, numărul tururilor de scrutin necesare pentru a declara pe candidaţi aleşi.

Dacă nu este decât un singur loc în circumscripţie, scrutinul este uninominal. Dacă, din contră, circumscripţia are mai multe locuri, scrutinul este plurinominal sau de listă. Scrutinul plurinominal este scrutinul în care candidaţii se prezintă individual şi sunt declaraţi aleşi cei care ies primii în limita locurilor. Scrutinul majoritar de listă este modalitatea în care candidaţii sunt grupaţi pe listă. Două modalităţi sunt posibile: dacă panaşajul este acceptat, electorii au posibilitatea să şteargă anumiţi candidaţi de pe lista pentru care ei au votat şi să-i înlocuiască cu alţi candidaţi de pe alte liste. Candidaţii aleşi sunt cei care au primit cele mai multe voturi în limita locurilor prevăzute. (…) Dacă panaşajul este interzis, candidaţii care sunt în fruntea listelor sunt aleşi.

Diferitele modalităţi ale scrutinului majoritar (uninominal, plurinominal ori de listă) sunt compatibile cu organizarea unuia sau mai multor tururi de scrutin. În cazul scrutinului majoritar într-un singur tur, este considerat ales candidatul sau candidaţii care au obţinut cele mai multe voturi, indiferent de procentaj; se poate spune că majoritatea relativă este suficientă pentru a fi ales. Dacă, dimpotrivă, sunt prevăzute mai multe tururi de scrutin, sunt cerute condiţii speciale de majoritate pentru ca alegerea să se finalizeze din primul tur (aceleaşi condiţii de majoritate fiind valabile şi pentru al doilea sau următoarele). Situaţia cel mai des întâlnită este cea a scrutinului cu două tururi unde majoritatea absolută a voturilor exprimate este necesară pentru ca un candidat (ori o listă) să fie ales în primul tur de scrutin. În cazul în care nici o persoană nu îndeplineşte această condiţie a majorităţii, se recurge la balotaj, ceea ce înseamnă că un al doilea tur de scrutin se organizează, situaţie în care candidatul (sau lista) aflat pe primul loc este ales, indiferent de procentul de voturi obţinut. Se poate, în schimb, să nu fie prevăzută nici o limitare a numărului de tururi, alegerile terminându-se atunci când un candidat îndeplineşte condiţiile majorităţii cerute de lege.

 

 

2.2 Avantaje şi dezavantaje

Pierre Pactet

Institutions politiques-Droit constitutionnel, Paris, Masson, 1994, p.101-108

Scrutinul uninominal cu două tururi este un sistem în care psihologia electoratului este diferită. În primul tur, este posibil să-şi dea votul pentru candidatul preferat, chiar dacă acesta nu are nici o şansă să câştige. Astfel, el îşi face cunoscută opinia şi susţine una dintre forţele politice în competiţie. Din această cauză, primul tur de scrutin poate informa asupra fizionomiei politice a ţării. Dar, între primul şi al doilea tur de scrutin, vor interveni retrageri, susţineri şi renunţări. Retragerile sunt pregătite cu mult timp înainte, mai ales atunci când diferite partide se prezintă reunite într-una sau mai multe coaliţii. Aceste coaliţii pot apărea după primul tur, ca rezultat al negocierilor intervenite între candidaţii, pe plan local ori între partide pe plan naţional.

Încheiate de mult timp sau în ultima oră, ele au, în general, ca semnal pe care îl dau electoratului, un efect decisiv. Din această cauză, al doilea tur de scrutin se prezintă, adesea, sub forma unor dueluri ori lupte tripartite şi dau marilor partide şi, eventual, coaliţiilor, ocazia să se înfrunte. Electoratul hotărăşte în funcţie de aceste condiţii particulare şi asta explică de ce, atunci când nu a mai rămas în competiţie candidatul votat în primul tur, este nevoit să acorde votul său candidatului cel mai puţin îndepărtat de opiniile sale ori candidatului cel mai bine plasat, care poate bara victoria unui candidat cu totul neagreat. De aici, formula binecunoscută: în primul tur se alege, în al doilea tur se elimină.

Ca şi alte sisteme majoritare, acest mod de scrutin nu vizează nicidecum justeţea electorală şi el poate da naştere la rezultate surprinzătoare. Mai ales, se poate ajunge în situaţia în care, atunci când două coaliţii sunt în competiţie, cea care a obţinut majoritatea voturilor în primul tur să nu fie cea care obţine majoritatea locurilor la sfârşitul turului doi.

Georges Burdeau

Traité de science politique, vol.IV, Paris, 1952, p.165

Diferit de ce se întâmplă în cazul reprezentării proporţionale, scrutinul majoritar favorizează largi mişcări de opinii şi aşează pe cei care vor deţine puterea în adunările parlamentare şi în consiliile guvernamentale pe o susţinere electorală largă şi fără echivoc. Dar, oare, nu trebuie să ne temem că sistemul majoritar va adânci diferenţele dintre tendinţele existente în corpul electoral şi va accentua riscul zdrobirii minorităţii de către o majoritate covârşitoare, creată în mod artificial ? Această obiecţie clasică trebuie examinată distingând între scrutinul cu un singur tur şi cel în care balotajul este posibil.

La o primă abordare, se pare că alegerea într-un singur tur provoacă, de fapt, “two party system” (sistemul bipartd), cristalizând o divizare mai clară a opiniilor, divizare care ar fi mai puţin clară dacă electoratul ar alege dintr-o gamă de partide. Dar, în realitate, diferenţele dintre două partide nu reflectă obligatoriu o ruptură tot la fel de brutală şi în rândul opiniei publice.

Într-adevăr, având în vedere că victoria nu revine partidului care va obţine maximum de voturi, fiecare partid va încerca astfel ca, pe lângă conservarea militanţilor săi fideli, să atragă de partea sa pe nehotărâţi. Tocmai în funcţie de această masă fluctuantă de electori nehotărâţi va încerca fiecare partid să-şi adapteze programul, astfel încât asperităţile se vor atenua, iar confruntarea dintre doctrine va fi mai rezervată. Astfel, orientarea medie, care se părea că nu se va putea exprima, va fi cea care va fi reprezentată efectiv, chiar în condiţiile sistemului majoritar într-un singur tur de scrutin.

Dar această orientare medie se va manifesta prin caracteristicile sale cele mai generale. Şi aici intervine al doilea tur de scrutin, menit să aducă unele corecţii simplismului sistemului cu un singur tur. Teoretic, scrutinul majoritar cu mai multe tururi este favorabil multipartidismului. În consecinţă, chiar de la primul vot, electoratul se găseşte într-o situaţie asemănătoare celei din cazul reprezentării proporţionale: un larg evantai deschis este propus alegerilor, nuanţele se pot exprima, iar programele pot conţine idei oricât de originale. Dar, în momentul balotajului, se impun alianţele şi, în mod raţional, se presupune că ele se vor stabili în raport cu câteva linii de forţă esenţiale care obligă electoratul să exprime voinţa naţională care, prin sistemul reprezentării proporţionale, nu se poate degaja.

Pe scurt, în scrutinul majoritar cu două tururi, primul permite exteriorizarea de opinii, în timp ce al doilea dă ocazia regrupării voinţei naţionale mai coerent. Realitatea nu răspunde întotdeauna cu acest tablou seducător şi, dacă arată altfel este, cred eu, pentru că poziţiile adoptate de partide în primul tur sunt stabilite în funcţie de al doilea. De aici rezultă că aceste tranzacţii şi negocieri pe care le incriminează adversarii balotajului şi care, în fapt, efectuate departe de privirile electoratului, riscă să compromită sensul pe care acesta înţelege să îl dea votului său.

 

 

Michel Rocard

Le monde, 6 aprilie 1985

Sistemul majoritar este prea brutal, iar sistemul proporţional prea periculos. 

Este sigur că modul de scrutin actual, chiar dacă a permis modernizarea instituţiilor franceze, are un preţ şi el este greu. El restrânge confruntările şi le face să piardă din substanţă: dezbaterea de opinii nu mai are loc în oraşe, nu se mai judecă ideile, ci pe cei care emit, oamenii politici sunt singurii cărora li se interzic propunerile originale care, pentru a fi luate în considerare, trebuie să emane de la persoane recunoscute ca fiind neutre.

De aceea, “implementarea” unei doze de proporţionalitate este seducătoare. În ceea ce priveşte sistemul reţinut, acesta îmi pare că are trei carenţe fundamentale, care mă determină să am reţineri.

Mai întâi, populaţia nu are posibilitatea de a hotărî în privinţa lucrurilor decisive. Ce se întâmplă cu persoana desemnată de electorat să-l reprezinte: va fi impusă de ordinea prestabilită a listei ? Ce se întâmplă cu legătura personală care uneşte pe cetăţean de alesul său: va fi distrusă sau restrânsă ? Ce se întâmplă, mai ales, cu alegerea între proiectele politice clar definite: acesteia i se va substitui alegerea între opiniile pe care candidaţii se vor strădui să le exprime pe cât de confuz posibil.

Adaug că sistemul m-ar îngrijora mai puţin dacă obiceiurile noastre politice ar fi altele, apropiate de cele constatate în anumite ţări străine. Dar, în Franţa, într-adevăr, electoratul va fi cel care îşi va alege deputaţii sau, mai degrabă, conducerile marilor partide ?

În al doilea rând, mă nelinişteşte mişcarea paradoxală de oferte de dinaintea votului.

Dar, după scrutin, în schimb, şi fără ca alegătorul să-şi exprime opinia în acest sens, toate compromisurile sunt posibile între inamici politici vechi, care încheie acorduri numai pentru a guverna împreună, de frica de a nu guverna, fără a avea proiecte veritabile, nici chiar minimale şi urmărind în permanenţă erorile celorlalţi.

În al treilea rând, acest mod de scrutin riscă să fragilizeze executivul, ceea ce nu este de dorit. Din două, una: ori reforma nu schimbă nimic, dreapta sau stânga obţin singure majoritatea absolută, ajungându-se la bipolarizare, care se doreşte a fi evitată. Ori, dimpotrivă, se obţine majoritatea prin coaliţii. În acest caz, guvernul îşi va datora existenţa grupurilor parlamentare care îl susţin, mai precis conducătorilor lor, care vor putea în orice moment să-l răstoarne, formând un nou cabinet, cu aceleaşi forţe, dar cu alţi oameni. (…)

Dr.Mihai Constantinescu

Scrutinul uninominal. Efecte şi semnificaţii, în “Sisteme electorale contemporane”, R.A.Monitorul Oficial, Bucureşti, 1996, p.23-31

Scrutinul uninominal are de partea sa avantajul simplităţii: un singur loc în dispută, în cadrul unei circumscripţii electorale mici, între mai mulţi competitori individuali, din care cel ce obţine cele mai multe voturi este învingător. Avantajul simplităţii este foarte mare deoarece măreşte gradul de înţelegere a procesului electoral de către alegători, posibilitatea de control social al alegerii, iar totul începe, se desfăşoară şi se termină la nivelul circumscripţiei electorale. De asemenea, dintre toate modalităţile de vot, scrutinul uninominal asigură cea mai strânsă legătură între cel ales şi alegători. Pe plan naţional, scrutinul uninominal reprezintă una din cele mai eficace modalităţi de scrutin pentru asigurarea unei majorităţi parlamentare stabile. Poate numai scrutinul majoritar de listă cu un singur tur îl întrece, deşi nu e sigur. Marile democraţii anglo-saxone şi, îndeosebi, Anglia şi Statele Unite ale Americii sunt o dovadă de necontestat. Bipartidismul, ce caracterizează regimul politic al acestor democraţii, a generat această modalitate de scrutin care, la rândul său, consolidează sistemul şi îl apără. Este ceea ce s-a întâmplat în Anglia cu înlăturarea liberalilor în perioada de coabitare politică dintre aceştia, conservatori şi laburişti sau, mai târziu, a social-democraţilor, când au încercat, rupându-se de la laburişti, să irupă în viaţa politică. De fiecare dată, scrutinul uninominal, apărând bipartidismul, a asigurat eliminarea celui de-al treilea, în jocul forţelor politice care asigură guvernarea ţării. Nu e cazul, în acest cadru, să abordăm problematica avantajelor de netăgăduit ale bipartidismului pentru dezvoltarea vieţii democratice a unei ţări. Ar fi un mod de abordare nerealist, despre “ce ar fi fost să fie” şi nu despre “ce este”. (…)

O primă concluzie, deci, mi se pare că se poate desprinde: scrutinul uninominal nu corespunde pluralismului politic actual. (…) Scrutinul uninominal este eficace pentru asigurarea stabilităţii parlamentare, cu toate acţiunile benefice pentru acţiunea guvernamentală ce rezultă din aceasta, întrucât asigură victoria în alegeri a marilor partide, cele mai reprezentative, dar, în acelaşi timp, profund injust, pentru că nu are cum să asigure reprezentarea în parlament a tuturor sau majorităţii tendinţelor politice caracteristice din societate. În condiţiile bipartidismului, aceasta nu are o importanţă deosebită, deoarece, prin ipoteză, aceste tendinţe sunt, în mod esenţial, bipolarizate. În condiţiile pluralismului politic actual, însă, există riscul ca numeroase din aceste tendinţe, importante în viaţa socială, să nu fie reprezentate şi, astfel, ca parlamentul, dintr-o tribună a poporului, să fie doar a unei minorităţi politice. Modurile de scrutin ar putea confecţiona majorităţi parlamentare, dar nu sisteme partizane care, în esenţa lor, nu pot fi decât produsul tendinţelor şi aspiraţiilor politice existente în societate. Scrutinul uninominal, prin faptul că asigură ca partidul având o majoritate relativă a opţiunilor să deţină majoritatea absolută a locurilor, poate genera o stare conflictuală extrem de periculoasă. (…)

Cele arătate privesc scrutinul uninominal cu un singur tur şi, rezumând, în legătură cu această modalitate de scrutin, se pot desprinde următoarele concluzii: amplifică victoria partidului învingător (deci, o suprareprezentare) asupra celui aflat pe locul al doilea (deci, o subreprezentare), precum şi practic înlătură reprezentarea celorlalte partide, iar locurile ce revin fiecărui partid depind, adesea, nu atât de influenţa sa reală în societate, cât de repartizarea geografică a sufragiilor (deci, o deformare demografică a reprezentării). (…)

În concluzie, faţă de cele arătate consider că scrutinul uninominal cu unul sau două tururi este, în etapa actuală de evoluţie a sistemului politic, inadecvat. El nu ar putea conduce la o bipolarizare instituţională a acestui sistem, transformându-l într-un sistem bipartid, ci numai la confecţionarea artificială a unei majorităţi care, însă, nu s-ar putea legitima ca având o reprezentativitate corespunzătoare în societate. De aceea, consider că reprezentarea proporţională este mult mai adecvată. Sistemele majoritare, din care scrutinul uninominal face parte, sunt de confruntare, pe când cele proporţionale, de cooperare. În cadrul acestora există modalităţi pentru a se evita atomizarea parlamentului.

Ioan Vida

Scrutinul majoritar în circumscripţia cu mai multe mandate, în “Sisteme electorale contemporane”, R.A.Monitorul Oficial, Bucureşti, 1996, p.31-39

Problema alegerii sistemului electoral pentru ţările din Europa Centrală şi de Est a fost şi este o problemă obiectivă, pe care nu o puteau ocoli, atât timp cât în aceste state schimbarea sistemului politic reprezenta o coordonată esenţială a existenţei acestor state. Cu toate acestea, problema este întâlnită şi în state cu stabilitate politică remarcabilă, unde, dacă nu se pune chestiunea opţiunii obligatorii pentru un anumit sistem electoral, controversele pe tema schimbării sistemului electoral sunt la ordinea zilei. Acolo unde se practică sistemul electoral majoritar, se pune problema înlocuirii acestuia cu sistemul reprezentării proporţionale, iar acolo unde se practică reprezentarea proporţională se cere înlocuirea acesteia cu scrutinul majoritar. Un exemplu edificator este Franţa, unde s-a constituit o comisie specială sub conducerea profesorului Georges Vedel, care îşi propune tocmai o asemenea soluţie: modificarea sistemului electoral. (…)

În principiu, alegerea prin scrutin plurinominal în sistem majoritar presupune acceptarea tuturor riscurilor şi inechităţilor scrutinului uninominal. În plus, acceptarea acestui mod de scrutin, în condiţiile multipartidismului românesc, accentuează unele din deficienţele scrutinului uninominal, ducând valenţele acestuia până la disperarea alegătorilor.

Primul şi cel mai mare dezavantaj îl constituie faptul că, în cazul unui scrutin majoritar de listă, într-un judeţ, deşi există două, trei sau mai multe partide, câştigă unul singur: cel care obţine cel mai mare număr de voturi. În cazul scrutinului majoritar de listă, indiferent de numărul partidelor participante în alegeri, există un singur câştigător, care obţine totalitatea mandatelor parlamentare ce se cuvin, potrivit legii, judeţului respectiv sau municipiului Bucureşti, unităţi administrativ-teritoriale ce se constituie în circumscripţii electorale.

Ca şi în cazul scrutinului uninominal, cel care se află în frunte câştigă totul, eliminându-se orice altă pretenţie electorală.

Pe această cale se creează inechităţi şi prin susţinerea parţială a autorităţilor izvorâte din alegeri, ca urmare a faptului că o mare parte din electorat este absent de la exercitarea dreptului de vot sau pierde prin modul greşit de manifestare a opţiunii electorale. Inechităţi şi mai mari decât în cazul scrutinului uninominal intervin atunci când în campania electorală apar mai multe partide politice, la capătul cursei fiind admis unul singur, cu toate riscurile ce rezultă din nerecrutarea membrilor celorlalţi competitori, slujiţi uneori de o mare masă de electori.

Aplicabilitatea acestui model, în care principiul “care pe care” este dominant, exacerbează lupta politică şi tocmai de aceea practicarea acestuia este posibilă şi satisfăcătoare din punct de vedere politic numai în cazul în care este vorba de doi adversari, care luptă pe viaţă şi pe moarte pentru victorie. Cu alte cuvinte, dacă sistemele bazate pe bipartidism pot accepta un model de acest gen, în cazul statelor bazate pe multipartidism, alegerea acestuia este o aventură care presupune că cel care o alege acceptă de la bun început propria sa prăbuşire.

O situaţie şi mai dramatică se poate întâmpla în cazul scrutinului majoritar într-o circumscripţie cu mai multe mandate, dacă se organizează două tururi de scrutin. În asemenea situaţii, lista care obţine majoritatea absolută a voturilor la primul tur de scrutin, câştigă toate mandatele din circumscripţia electorală. La cel de-al doilea tur de scrutin, câştigă lista care obţine cel mai mare număr de voturi. Aparent, lucrurile nu sunt diferite între cele două modalităţi de scrutin. În realitate, dacă la cel de-al doilea tur de scrutin se instituie balotajul între primele două liste aflate în frunte la primul tur, se elimină din start participarea celorlalte partide, acestea fiind obligate să se coalizeze cu unul sau altul din cele două partide care continuă cursa electorală. Această coalizare obligatorie pentru un partid care îşi respectă statutul şi ideologia devine un obstacol în calea evoluţiei sale, care îi poate determina sfârşitul existenţei politice. O astfel de soluţie este mult mai drastică decât în situaţia în care, în al doilea tur de scrutin, se pot prezenta toate partidele din primul tur. În astfel de situaţii, competiţia este absolut inegală, ştiut fiind că într-o săptămână sau două, electoratul nu-şi schimbă opţiunile electorale exprimate la primul tur, ceea ce dezorientează electoratul care a sprijinit partide politice prezente în primul tur, dar absente în al doilea.

Este de esenţa sistemului majoritar, desfăşurat la nivelul unei circumscripţii electorale cu mai multe mandate, faptul că acesta nu înlătură dezavantajele scrutinului de listă, practicat de sistemul reprezentării proporţionale.

Ca atare, problema alegerii între un om –scrutinul uninominal – şi a unei liste, în cadrul sistemului majoritar, nu este o problemă legată de “contactul permanent” cu alegătorii şi nici de ideile politice care o structurează. În cea mai mare măsură, această dilemă eşuează pe plaja structurii sistemelor politice care au dat naştere şi continuă să practice sistemul scrutinului majoritar. În cazul acestor sisteme uniform bazate pe bipartidism sau multipartidism raţionalizat, scrutinul majoritar, în ambele sale forme – scrutin uninominal sau scrutin de listă – poate funcţiona fără dificultăţi politice. În rest, opţiunea pentru scrutin majoritar de listă, în secolul XX, nu s-a dovedit niciunde o soluţie viabilă la problemele politice ale nuanţelor istorice ale vremii. De aceea, acest mod de scrutin este o reminiscenţă a secolului trecut, în care lupta pentru conservarea pe cale electorală a privilegiilor şi-a găsit una din cele mai desăvârşite forme.

Gheorghe Iancu

Sistemul electoral, R.A.Monitorul Oficial, Bucureşti, 1998, p.49-51

Avantajele sistemului majoritar.

a.Simplitatea. Cu excepţia panaşajului şi a votului preferenţial, care creează unele dificultăţi, sistemul majoritar se caracterizează prin simplitate. Această simplitate are efecte asupra funcţionării sistemului politic, întrucât creează bazele unei stabilităţi guvernamentale, care nu se poate realiza în toate cazurile.

b.Posibilitatea unei mai bune cunoaşteri a candidaţilor de către electorat, mai ales când scrutinul este uninominal, iar circumscripţiile reduse ca populaţie. Aleşii pot cunoaşte mai bine doleanţele alegătorilor şi astfel reprezentarea este mult mai bună.

c.Diminuarea influenţei partidelor în desemnarea candidaţilor. Se creează astfel un cerc de personalităţi care vor forma numărul de candidaţi. Uneori un astfel de avantaj devine însă un dezavantaj.

Dezavantajele sistemului majoritar

a.Injustiţiile sistemului, care se relevă mai ales în cazul celui cu un tur. 

b.Imoralitatea sistemului. Pericolul nealegerii împinge la realizarea de compromisuri cu cauze imorale, care să creeze o bază de alegători mai mare pentru unii candidaţi. Un asemenea dezavantaj este mai pregnant în scrutinurile cu un tur. Educaţia politică trebuie să aibă în asemenea situaţii un rol foarte mare.

c.Realizarea unei anumite succesiuni dorite de deţinătorul mandatului, datorită creării, prin intermediul unui asemenea scrutin, a unor adevărate fiefuri electorale.

 

2.3 Aplicarea sistemului majoritar în diferite ţări

Franţa

Documents d’etudes no.1.05.1995

Modes de scrutin et systčmes électoraux, p.21

Alegerea deputaţilor după 1848 în Franţa

A II-a Republică (1848-1851): scrutin majoritar de listă cu un singur tur în cadrul departamentelor (Legea din 15 martie 1849).

Al doilea Imperiu (1852-1870): scrutin majoritar uninominal cu două tururi, numit “scrutin de arondisment” (Decretul din 2 februarie 1852).

Adunarea din 1871: modalităţile prevăzute de Legea din 15 martie 1849.

A III-a Republică:

1875: scrutin majoritar uninominal cu două tururi;

1885: scrutin de listă majoritar cu două tururi în cadrul departamentului;

1889: revenire la scrutinul majoritar uninominal cu două tururi;

1919: scrutin de listă departamental mixt; lista care a câştigat majoritatea absolută trece întreagă; dacă nu, repartizarea este proporţională (Legea “Dessaye”);

1927: revenire la scrutinul majoritar uninominal cu două tururi, folosit până în 1940.

Alegerile din 21 octombrie 1945 şi din 2 iunie 1946: reprezentarea proporţională la nivel departamental, cu sistemul celei mai mari medii, fără panaşaj şi fără vot preferenţial (Ordonanţa din 15 august 1945).

A IV-a Republică: reprezentarea proporţională cu sistemul celei mai mari medii, la nivelul departamentelor. Începând din 1951: sistemul mixt al “înrudirilor”.

A V-a Republică: scrutin majoritar uninominal cu două tururi.

Alegerile din martie 1986: reprezentarea proporţională cu sistemul celei mai mari medii.

Legea din 10 iulie 1986: revenire la scrutinul majoritar uninominal cu două tururi.

Marea Britanie

Jacques Blanc, Jean-Marc Virieux, Philippe Waguet

Les grandes régimes politiques étrangers, Paris, Sirey, 1988, p.191-192

Scrutinul uninominal cu un singur tur nu a fost modificat din Evul Mediu. Britanicii au rămas fideli acestui sistem, în ciuda numeroaselor proiecte de reformă electorală. Pe de o parte, acest mod de scrutin are avantajul de a crea o majoritate parlamentară în beneficiul unuia din cele două partide, dar şi o majoritate guvernamentală; pe de altă parte, acelaşi tip de scrutin are inconvenientul major de a nu asigura reprezentarea echitabilă a diferitelor tendinţe politice şi de a ajunge câteodată la rezultate neaşteptate.

În cadrul scrutinului majoritar cu un singur tur, candidatul care primeşte cele mai multe voturi într-o circumscripţie este considerat ales, chiar dacă el nu obţine majoritatea absolută a sufragiilor. Este vorba de principiul “the first past the post”. Funcţionând în cadrul circumscripţiilor inegale din punctul de vedere al populaţiei, acest sistem alterează reprezentarea parlamentară.

Astfel, la nivelul circumscripţiei sale, candidatul este adesea ales, fără a deţine jumătate din voturile exprimate. În alegerile din februarie şi octombrie 1974, mai mult de 60% din deputaţi au fost aleşi, ei având mai puţin de jumătate din voturi în propriile circumscripţii. Aşa cum arăta J.Dutheil de la Rochčre, “aceste victorii minoritare în cadrul circumscripţiei, în momentul în care se adună la nivel naţional, ele dau un partid majoritar în parlament, formaţiune politică ce nu reprezintă în realitate decât o minoritate de voturi”.

Scrutinul majoritar cu un singur tur are tendinţa de a reacţiona la amplitudinea mişcărilor corpului electoral.

Andrew Reynolds

United Kingdom: Electoral System Experimentation in the Cradle of the First Past the Post in “The International IDEA Handbook of Electoral System Design”, 1997, p.132-136

În iulie 1997 noul guvern laburist, condus de Primul Ministru Tony Blair, anunţa că va prezenta un proiect de lege având drept obiect schimbarea modului de alegere a membrilor britanici în Parlamentul European; în acest sens, va fi folosit scrutinul proporţional de listă în Anglia, Scoţia şi Ţara Galilor, în timp ce în Irlanda de Nord va rămâne neschimbat sistemul proporţional al votului transmisibil. În mod similar, adunările legislative din Scoţia şi Ţara Galilor vor fi alese prin metode bazate pe proporţionalitate, dacă acest lucru va fi aprobat prin referendumul din septembrie 1997. (…) Este puţin probabil ca reforma sistemului electoral să fie luată în serios, mai ales pentru că agenda conţinând schimbările ce trebuie aduse Constituţiei este supraîncărcată. (…)

Primul pas în vederea organizării referendumului va consta în alcătuirea unei comisii independente care să recomande un sistem electoral ca alternativă la scrutinul majoritar cu un singur tur. Noul guvern a afirmat că alternativa la sistemul existent nu putea fi decât sistemul reprezentării proporţionale, dar rămânea neclar dacă acesta excludea sau nu votul alternativ şi votul suplimentar (în ciuda părerii teoreticienilor, care considerau că acestea nu fac parte din sistemul reprezentării proporţionale). Se prevede ca referendumul să aibă loc până în 1999, ca să existe timp suficient pentru introducerea unui nou sistem electoral, dacă acesta va fi ales, în vederea sufragiilor din 2001 sau 2002.

(…) Critica privind scrutinul majoritar cu un singur tur este întemeiată. În primul rând, în Marea Britanie acest sistem majoritar a dus la rezultate disproporţionale, acolo unde partidele mici au primit mult mai puţine locuri decât ar fi putut indica procentajul obţinut şi a dus la situaţii în care un partid cu un număr mic de voturi a câştigat cele mai multe locuri şi, ca atare, a format guvernul.

În al doilea rând, scrutinul majoritar cu un singur tur nu este capabil de a asigura reprezentarea în Parlament a femeilor şi a minorităţilor etnice, având în vedere configuraţia naţiei. Astfel, în 1997 mai puţin de 10% din membrii Parlamentului erau femei. (…) Minorităţile etnice au fost, de asemenea, slab reprezentate. Înainte de 1987, adunările legislative britanice erau alcătuite numai din albi, iar cei patru membri de culoare aleşi în acel an reprezentau mai puţin de 0,5% din totalul lor.

Un alt dezavantaj al acestui mod de scrutin constă în fluctuaţiile destabilizatoare ale politicii economice, care derivă din alternarea la guvernare a conservatorilor şi a laburiştilor între 1945-1979. Cu toate acestea, cei 18 ani de dominare a conservatorilor (1979-1997) şi tendinţa laburiştilor de a adopta o fiscalitate moderată slăbesc acest argument. (…)

Pe de altă parte, partizanii scrutinului majoritar cu un singur tur consideră că un candidat pe circumscripţie şi încurajarea bipartidismului politic constituie două avantaje importante ale sistemului. Susţinătorii acestui status quo afirmă, în plus, că răspunderea alesului faţă de alegător formează piatra de temelie a democraţiei britanice. (…)

 

 

3. SISTEMUL REPREZENTĂRII PROPORŢIONALE

3.1 Prezentare

Gheorghe Iancu

Sisteme electorale, R.A.Monitorul Oficial, Bucureşti, 1998, p.51-54

Reprezentarea proporţională poate fi considerată ca fiind victoria finală împotriva unanimităţii, ea asigurând reprezentarea corespunzătoare şi a minorităţii în fiecare circumscripţie electorală, într-o proporţie exactă cu voturile obţinute. Reprezentarea proporţională permite atribuirea fiecărui partid, mare sau mic, sau fiecărei coaliţii a unui număr de mandate proporţional cu forţa sa (politică, numerică etc.)

Spre deosebire de scrutinul majoritar uninominal, în reprezentarea proporţională rolul cel mai important îl au partidele în desemnarea candidaţilor, întrucât alegerile se desfăşoară pe bază de liste de candidaţi, propuse de partide sau de coaliţii politice.

O altă caracteristică este aceea că acest tip de scrutin se desfăşoară într-un tur de scrutin, care permite atribuirea mandatelor atât majorităţii, cât şi minorităţii politice, conform unor tehnici diferite de atribuire a mandatelor. Aceste tehnici fac ca explicarea reprezentării proporţionale să fie simplă, dar aplicarea sa foarte complicată, ceea ce face uneori face necesară folosirea computerelor, aşa cum este cazul scrutinului românesc. (…)

În principiu, ideea de bază a reprezentării proporţionale este aceea de a asigura fiecărui partid sau coaliţie politică o reprezentare corespunzătoare forţei şi importanţei sale reale. În acest fel se tinde spre o justiţie electorală, dându-se o reprezentare mai apropiată stării opiniei alegătorilor.

Orice sistem de reprezentare proporţională trebuie să cuprindă câteva etape pentru atribuirea mandatelor.

O primă etapă este aceea a calculării coeficientului electoral care poate fi făcută la nivel naţional sau de circumscripţie, în funcţie de cadrul aplicării reprezentării proporţionale. La nivel naţional, coeficientul electoral se obţine prin împărţirea numărului total de voturi exprimate la numărul total de locuri (mandate) de repartizat. La nivelul unei circumscripţii, se împarte numărul de voturi exprimate la nivelul circumscripţiei la numărul de mandate atribuite unei circumscripţii.

După calcularea coeficientului electoral, se trece la a doua etapă a repartizării mandatelor între listele de candidaţi propuse, prin împărţirea, pentru fiecare listă, a coeficientului electoral la numărul de voturi obţinute de fiecare listă. Se obţine un număr de mandate atribuite, dar şi un rest de mandate, întrucât nu în toate situaţiile împărţirea de mai sus este perfectă. Acestor mandate le corespunde un număr de voturi.

După această a doua etapă nu se ajunge la atribuirea tuturor mandatelor, pentru că după prima împărţire rămân întotdeauna resturile electorale, adică voturi neutilizate şi mandate nedistribuite. Se impune, deci, o nouă repartizare, care poate fi individualizată într-o a treia etapă. Această ultimă etapă este cea mai dificilă şi presupune multe nuanţări, dar şi clasificări. În funcţie de cadrul în care se aplică reprezentarea proporţională, există clasificarea în: reprezentare proporţională la nivel naţional şi cea la nivel de circumscripţie.

Reprezentarea proporţională la nivel naţional. Ea se numeşte şi reprezentare proporţională integrală şi constă în stabilirea unei circumscripţii unice – întreaga ţară, liste electorale naţionale şi un coeficient electoral naţional. De câte ori se împarte coeficientul electoral la numărul de voturi exprimate pentru o listă, atâtea mandate va obţine lista şi partidul sau coaliţia care a propus-o.

O asemenea metodă prezintă foarte multe inconveniente, în special cel al incomodităţii, pentru că partidele trebuie să prezinte liste cu multe sute de candidaţi, ceea ce duce, de fapt, la desemnarea parlamentarilor de către partide şi nu de către alegători, alegerea fiind aproape imposibilă într-o astfel de situaţie. Această metodă este puţin democratică şi rar aplicată, fiind utilizată în statele mici.

Reprezentarea proporţională la nivel de circumscripţie. Ea se numeşte şi reprezentare proporţională apropiată şi presupune cadrul restrâns al unor circumscripţii electorale în care se face şi repartizarea resturilor. Sunt utilizate mai multe sisteme de repartizare a resturilor:

a. Sistemul celui mai mare rest;

b. Sistemul celei mai mari medii;

c. Sistemul coeficientului modificat (Hagenbach – Bischof).

Ioan Muraru

Scurtă pledoarie pentru reprezentarea proporţională, în “Sisteme electorale contemporane”, R.A.Monitorul Oficial, Bucureşti, 1996, p.75-80

Reprezentarea proporţională este sistemul electoral care permite exprimarea în parlament a poporului (corpului social, electoratului) în raport de multitudinea dimensiunilor şi opţiunilor sale, cu precădere politice. Ea permite, prin definiţie, reprezentarea în parlament atât a majorităţii cât şi a minorităţii, deci a diversităţii sociale ca stare naturală şi frecventă.

Reprezentarea proporţională poate ea însăşi cunoaşte o diversitate, în funcţie de voinţa clasei politice, în sensul că, dacă legile stabilesc, ea poate permite exprimarea nu numai a opţiunilor politice ci şi a nuanţărilor religioase, lingvistice, etnice, naţionale, profesionale, pe sexe etc. În aceasta constă, în general, şi formidabilul succes al reprezentării proporţionale, iar reprezentarea la nivelul autorităţilor publice, în general, este un aspect ce nu trebuie neglijat. (…)

Reprezentarea proporţională corespunde cel mai bine stării intereselor istorico-politice ale diferitelor forţe socio-politice. Potrivit acestui sistem, mandatele parlamentare se distribuie candidaţilor proporţional cu voturile pentru obţinute în alegeri. Există, deci, un raport direct proporţional între fotoliile parlamentare pe care le ocupă un partid politic şi voturile pe care electoratul i le-a atribuit.

Există două categorii de scrutin, şi anume: uninominal şi de listă. Firesc, am arătat deja, reprezentarea proporţională obligă la scrutinul de listă. Lista de candidaţi, în perspectiva derulării votului, poate fi : blocată, atunci când alegătorul nu poate să-i aducă nici o modificare, dreptul său de vot exprimându-se asupra listei, aşa cum a fost propusă şi înscrisă pe buletinul de vot; preferenţială (votul preferenţial), atunci când alegătorul , pe aceeaşi listă pe care o votează, poate indica chiar el ordinea candidaţilor – este, evident, un lucru bun, deoarece se evită situaţia în care un alegător ar putea ignora o listă a unui partid pentru simplul motiv că în fruntea listei se află un nume pe care el nu îl agreează (ştiut fiind că mandatele pentru o listă se acordă în ordinea înscrierii candidaţilor) şi liberă, atunci când alegătorul poate acorda mai multe voturi unui anumit candidat sau când alegătorul poate întocmi el o listă în care să înscrie candidaturi din mai multe, eventual, din toate listele propuse (panaşajul).

Fără a amplifica explicaţiile, se poate uşor observa că votul preferenţial şi panaşajul pun evident în valoare ideea de reprezentare şi alegătorul căruia i se permite să aprecieze până la detalii cu cine votează.

Aplicarea scrutinului cu liste preferenţiale sau libere, deşi permite evident o exprimare mai largă a opţiunilor şi politicilor, nu este, însă, un lucru la îndemâna oricui. Dorim sau nu, înţelegem sau nu, acceptăm sau nu, perfecţionarea scrutinului implică, obligatoriu, ridicarea electoratului la un anumit nivel de cultură politică şi civică. În acest scrutin perfecţionat, alegătorul trebuie să ştie să stăpânească anumite proceduri electorale, să ştie foarte clar ce vrea. În alegerea scrutinului nu se poate face abstracţie de asemenea exigenţe. Reformele spectaculoase în acest domeniu riscă să ducă la contrariul lor sau să se compromită. Numărul prea mare (proporţional desigur) de buletine de vot anulate la alegerile din anii 1990 şi 1992 nu par a îndreptăţi şi motiva renunţarea la scrutinul cu liste blocate.

Atribuirea mandatelor este elementul cel mai plin de semnificaţii în definirea reprezentării proporţionale.

În sistemul reprezentării proporţionale atribuirea mandatelor parlamentare se face proporţional cu numărul de voturi obţinute de partidele care participă la alegeri. Se consideră că acest sistem tinde spre justiţia electorală, dând o reprezentare, pe cât posibil reală, a stării opiniilor alegătorilor.

Varietatea procedeelor utilizate nu împiedică identificarea a două mari metode, ele, la rândul lor, cu nuanţări şi trăsături specifice, rezultate din voinţa politică exprimată în legislaţiile electorale. Aceste metode permit reprezentarea majorităţii şi minorităţilor, caracterul proporţional putând fi, însă, “influenţat” de proceduri şi tehnici, printre care, cel mai adesea, intervin pragurile electorale. S-ar putea spune că aceste praguri “corectează” anumite inconveniente ale sistemului, înlăturând partidele politice mai puţin reprezentative şi dând configuraţiei parlamentare o mai clară stabilitate, lucru deosebit de important, mai ales pentru formarea şi susţinerea guvernelor.

O primă metodă, pe care convenim să o denumim a coeficientului electoral este deseori folosită. Coeficientul electoral, care exprimă numărul de voturi necesar obţinerii unui mandat, poate fi stabilit dinainte prin lege (operaţiune dificilă şi riscantă) sau după numărarea voturilor într-o circumscripţie electorală. Coeficientul electoral rezultă din împărţirea numărului de voturi valabil exprimate într-o circumscripţie la numărul de mandate atribuite circumscripţiei (operaţiunea se poate face la nivelul ţării dacă aceasta este circumscripţia). La acest coeficient se împarte numărul voturilor exprimate pentru fiecare listă, şi, de câte ori se cuprinde coeficientul în acest număr, atâtea mandate se atribuie listei (independentul obţine mandat dacă numărul voturilor pentru este cel puţin egal cu coeficientul electoral).

Prin această operaţiune se atribuie doar o parte din mandate, fiind verificat matematic că rămân atât mandate neatribuite, cât şi voturi neutilizate.

Atribuirea restului de mandate şi, implicit, folosirea restului de voturi neutilizate (denumite resturi electorale) se realizează prin două metode şi anume: metoda celor mai mari resturi şi metoda celor mai mari medii. Prima metodă implică aşezarea listelor în ordine descrescătoare a numărului de voturi neutilizate şi atribuirea a câte unui mandat, în această ordine, până la epuizarea mandatelor neatribuite. Metoda celor mai mari medii este complexă şi se folosesc mai multe procedee. Cel mai folosit constă în aceea că, pentru fiecare mandat neatribuit, se împarte numărul de voturi obţinut de fiecare listă la numărul de mandate obţinut prin coeficientul electoral plus unu (unu se introduce în calcul din oficiu). În acest procedeu se atribuie mandat cu mandat (din restul electoral, desigur) mediei celei mai mari, iar după atribuirea unui mandat, calculele se repetă.

Calculele matematice arată că procedeul celor mai mari resturi avantajează partidele mici (în sensul că şi ele pot obţine mandate) în timp ce procedeul celor mai mari medii are efecte mai reduse. Ca atare, opţiunea legiuitorului are un rol aparte. Metoda celor mai mari medii cunoaşte şi anumite variante, precum sistemul Hagenbach-Bischof sau al coeficientului modificat.

Atribuirea mandatelor parlamentare prin aplicarea metodei coeficientului electoral, completată cu cele două procedee, presupune mai multe calcule.

De aceea, nu rareori este preferată o a doua metodă, denumită metoda Hondt, după numele creatorului ei.

Metoda Hondt dă rezultate asemănătoare cu metoda coeficientului electoral, completată cu procedeul celor mai mari medii, având avantajul că distribuie toate mandatele printr-o unică şi simplă operaţie.

Astfel, voturile obţinute de către fiecare listă se împart prin numerele cardinale 1, 2, 3, …, în limita numărului de mandate prevăzute pentru a fi distribuite. Câtul corespunzător numărului de mandate devine câtul electoral sau divizorul comun, iar mandatele se atribuie prin împărţirea numărului de voturi la câtul electoral.

Am explicat succint marile reguli privind atribuirea mandatelor, mai mult cu intenţia de a contura clar sistemul. Trebuie observat că acest sistem presupune foarte multe nuanţări şi procedee, se poate explica mai clar prin cifre şi tabele, dar acestea ar amplifica prea mult această prezentare. Important este de ştiut că procedeele folosite în fiecare ţară pot duce la reprezentare proporţională de diferite grade şi că metoda Hondt este cea mai utilizată.

Hugues Portelli

Les régimes politiques européens. Étude comparative, Librairie Générale Française, 1994, p.76-78.

Răspândirea sistemului reprezentării proporţionale în mai toate ţările Europei a dus la o diversificare a modalităţilor de punere în practică a ei, adică fie s-au făcut schimbări pentru a favoriza o anumită forţă politică, fie s-au făcut corecturi privind natura modului de scrutin.

În acest sens, au fost inventate şi adoptate mai multe tehnici de stabilire a proporţionalităţii. Dacă proporţionalitatea implică un scrutin de listă şi vaste circumscripţii electorale, atunci următoarele trei variante sunt posibile:

a)Prima este aceea a câtului electoral, care corespunde raportului dintre sufragiile exprimate şi numărul de locuri care trebuie ocupate. Câtul poate fi “natural”, adică Q = sufragii / locuri, dar este posibil să se schimbe numitorul mărindu-l cu 1 (sistemul Hagenbach–Bischof), cu 2 (sistemul Imperiali), cu 3 etc. Legile electorale greacă şi olandeză folosesc câtul “natural”, în timp ce Elveţia, Luxemburg şi Austria utilizează sistemul Hagenbach–Bischof, Italia recurgând, până în 1993, pentru alegerea deputaţilor, la sistemul Imperiali.

Sistemul câtului implică resturi neatribuite, transferate, de regulă, într-un colegiu naţional, unde vor fi repartizate după formula câtului (sistemul italian) sau a divizorului, ca în Franţa în 1946.

b)A doua formulă este aceea a divizorului: sufragiile obţinute pentru fiecare listă din circumscripţie sunt împărţite la cifre succesive. Principala variantă este aceea a lui d’Hondt (împărţire la 1-2-3-4-5…etc.). La aceasta se adaugă varianta Nohlen (2-3-4-5….), varianta St.Laguë (1-3-5-7-9-…etc.) sau St.Laguë corectată (1-4-7-10-13-…etc.) şi alte formule de acest tip.

Metoda d’Hondt este utilizată în Belgia încă din 1899, în Olanda din 1933, în Finlanda din 1906, în Germania din 1919 şi din 1949, în Spania din 1977 şi în Portugalia din 1974. Danemarca a recurs la această metodă din 1920 până în 1953, Suedia din 1907 până în 1952, Norvegia din 1919 până în 1953. Statele scandinave au adoptat în anii ’50 varianta St.Laguë corectată, cu scopul de a favoriza micile formaţiuni politice în detrimentul partidului socialist (varianta d’Hondt favorizând marile partide).

c) A treia formulă este aceea a mecanismului automatic, locurile fiind repartizate în funcţie de un număr de sufragii prestabilit (ex.: pentru 60.000 

de voturi – 1 loc). Unele dintre aceste tehnici de stabilire a proporţionalităţii au suferit corecturi, tocmai pentru a limita efectele fracţionării.

· Prima corectură constă în modificarea de către alegător a ordinii de înscriere a candidaţilor pe listă (votul de preferinţă) sau chiar în întocmirea unei liste proprii (panaşajul). Votul de preferinţă a fost unul dintre aspectele cele mai spectaculoase ale sistemului electoral italian între anii 1946 – 1992. Panaşajul, utilizat frecvent în alegerile locale pentru micile comune, a fost introdus în sistemul electoral finlandez. În privinţa legii franceze asupra înrudirii între liste, ea nu a avut decât efecte limitate în urma alegerilor din 1951.

· În sfârşit, trebuie arătat că în multe state reprezentarea proporţională este corectată de un prag electoral, sub care un partid nu poate fi reprezentat. În Germania acest prag este de 5%, eliminând până astăzi partidele extremiste. Pentru deputaţii şi senatorii aleşi în Italia până în 1993, pragul a fost fixat la 4%, iar sistemul electoral francez prevede un prag de 5%.

Pierre Pactet

Institutions politiques. Droit constitutionnel, Paris, Masson, 1994, p.101-108

Reprezentarea proporţională este un sistem electoral simplu, fiind vorba de repartizarea locurilor în funcţie de numărul de voturi obţinute pe listele electorale.

Se observă, deci, imediat diferenţa faţă de sistemele majoritare: reprezentarea proporţională elimină, practic, distorsiunile între voturi şi locuri, ca şi inegalităţile de reprezentare. Ea tinde către o justiţie electorală, fiind vorba de o reprezentare exactă a opiniilor exprimate şi de a asigura minorităţilor certitudinea unei reprezentări conforme cu importanţa lor reală. Ea încearcă să realizeze o veritabilă fotografie a fizionomiei politice a unei ţări, până în cele mai mici nuanţe.

Reprezentarea proporţională începe prin determinarea coeficientului electoral în circumscripţia electorală considerată. Acesta este totdeauna de dimensiuni mai mari decât acelea pentru scrutinul uninominal cu unul sau două tururi şi se poate desfăşura, cel puţin teoretic, pe tot teritoriul naţional. Coeficientul se obţine prin divizarea numărului de voturi exprimate la numărul de locuri atribuite pentru circumscripţie. După aceea se trece la repartizarea acestor locuri de pe listele electorale şi divizarea prin coeficientul aplicat numărului de locuri obţinute de fiecare listă.

Dar, practic, această operaţiune nu poate fi realizată într-o singură etapă, după prima repartizare rămânând întotdeauna resturi electorale, adică voturi nereprezentative şi locuri neatribuite.

Trebuie să urmeze o nouă repartizare şi se poate afirma că toată dificultatea reprezentării proporţionale rezidă în utilizarea de resturi electorale pentru atribuirea locurilor neatribuite. Singurele metode practice, prin care se distinge reprezentarea proporţională apropiată de reprezentarea proporţională integrală, sunt acelea care încearcă să diminueze, pe cât posibil, numărul existent – la sfârşitul procesului electoral - al voturilor nereprezentative.

Reprezentarea proporţională apropiată. Se numeşte apropiată datorită repartizării resturilor care se efectuează în interiorul circumscripţiei şi nu la nivel naţional. Pentru aceste repartizări de resturi, sunt utilizate două sisteme: sistemul celui mai mare rest şi sistemul celei mai mari medii. Aceasta este reprezentarea proporţională în cadrul departamentelor, cu repartizarea resturilor după sistemul celei mai mari medii (şi cu eliminarea listelor electorale care nu au obţinut cel puţin 5% din voturile exprimate), sistem aplicat cu ocazia alegerilor legislative franceze din martie 1986.

Reprezentarea proporţională integrală. Pentru că obiectivul este de a asigura o reprezentare extrem de fidelă a opiniilor, trebuie ca cel puţin jumătate din voturile reprezentative posibile şi cele două metode de calcul să conducă la transferul resturilor în plan naţional.

Prima metodă face din teritoriul naţional o singură şi unică circumscripţie, ce conţine locuri pentru care candidează un număr de participanţi. Este clar că un astfel de sistem, care presupune ca fiecare partid să prezinte liste cu mai multe sute de candidaţi, este foarte incomod şi conduce la desemnarea unei mari părţi din numărul aleşilor de către partide şi nu de către electorat. (…)

Cea de-a doua metodă constă în repartizarea resturilor nu în interiorul circumscripţiei departamentale,ci în plan naţional. Voturile nereprezentative de pe fiecare listă în plan departamental sunt cumulate şi are loc o repartizare în funcţie de coeficientul electoral, care, în loc să difere de la o circumscripţie la alta, poate fi stabilit anterior; de exemplu, se calculează prin divizarea numărului electorilor la cel al locurilor de atribuit. Acest sistem nu este foarte mult utilizat, dar este totuşi pus în aplicare în unele ţări, cum ar fi Italia. 

Dan Pavel

Politica şi asumarea răspunderii, “Curentul”, 24.11.1998, p.18

(…) A doua categorie este a sistemelor proporţionale: partidele primesc locurile în Parlament în conformitate cu procentul de voturi la nivel naţional; spre deosebire de sistemul majoritar, unde erau reprezentate interesele locale, aici sunt reprezentate interesele partidelor sau coaliţiilor. Sistemul este răspândit în Occident, Israel şi Europa de Est. Şi aici există însă variante. În Israel, Portugalia, Spania, dar şi în România, există sistemul listei închise de partid: alegătorii nu aleg un candidat individual, ci partidul preferat. În Elveţia şi Luxemburg se foloseşte lista liberă a partidelor: votanţii aleg candidaţii individuali, iar partidul care obţine cele mai multe voturi primeşte locuri în Parlament în funcţie de procentaj. În Tasmania, Irlanda şi Malta, dar şi în Camera superioară din Australia, se votează în conformitate cu trecerea unui anumit prag pentru fiecare candidat: acesta este ales, iar voturile în plus sunt transferabile candidaţilor care sunt indicaţi de către votanţi ca fiind cea de-a doua preferinţă. Dacă nici un candidat nu trece de pragul respectiv, atunci candidaţii de pe ultimele locuri sunt eliminaţi din cursă, iar voturile lor sunt transferate, procedura repetându-se de câte ori este nevoie ca locurile să fie completate.

Lucrările unor Stein Rokkan (Citizens, Elections, Parties, 1970), Jean Blondel (Comparative Legislatures, 1973), Arend Lijphart (Electoral Systems and Party Systems. A Study of Twenty-seven Democracies 1945-1990, apărută în 1994) au arătat că, cu multă vreme înainte de adoptarea unor sisteme electorale proporţionale au existat anumite clivaje cultural-religioase, economice şi sociale, care au produs, în special în Europa, sisteme multipartidice; de aceea, acele ţări au adoptat sisteme electorale proporţionale pentru a nu lăsa în afara sistemului politic partide mici, dar reprezentative, fie pentru anumite minorităţi, fie pentru anumite regiuni sau interese particulare.

 

3.2 Avantaje şi dezavantaje

Gheorghe Iancu

Sistemul electoral, R.A.Monitorul Oficial, Bucureşti, 1998, p.61-63

1.Avantajele reprezentării proporţionale

a)Echitatea. Numărul mandatelor obţinute de partidele politice, potrivit reprezentării proporţionale, corespunde forţei lor electorale; reprezentarea lor parlamentară fiind astfel justă şi echitabilă, se realizează astfel o majoritate parlamentară care reflectă fidel voinţa majorităţii electorilor.

b)Caracterul programatic. Reprezentarea proporţională este un scrutin al ideilor, al programelor partidelor şi coaliţiilor politice şi nu al unor indivizi, cum este în cazul scrutinului majoritar uninominal.

c)Caracterul cinstit al scrutinului. Absenţa celui de-al doilea tur de scrutin elimină desistările şi retragerile de la vot, determinate de cauze ilicite. Mandatele sunt rezultatul operaţiunilor electorale, nu al unor compromisuri ilicite.

d)Existenţa unor “praguri electorale.” care constituie procente minime de voturi ce trebuie realizate de liste la nivel naţional. Nerealizarea unor asemenea procente în alegeri are drept consecinţă neprimirea nici unui mandat, deşi în listă s-ar putea să existe personalităţi de prestigiu. Deci, un asemenea avantaj s-ar putea transforma foarte uşor şi într-un dezavantaj.

2.Dezavantajele reprezentării proporţionale

a)Întocmirea listelor electorale de candidaţi de către partide. În fapt, aceste liste sunt rezultatul conducerilor partidelor care deţin astfel cheia alegerilor. Vechimea în partid, disciplina, ardoarea militantă a candidaţilor sunt apreciate de conducerea partidului, care poate să îşi propulseze pe liste pe cei pe care îi apreciază, eliminând eventualele dizidenţe democratice. Se poate uşor spune că partidele politice fac alegerile.

b)Ruperea legăturilor dintre aleşi şi alegători. Acest fenomen este evident prin faptul că alegerile se organizează pe liste electorale şi pe bază de programe politice. Inconvenientul este mai evident în cazul reprezentării proporţionale integrale.

c)Favorizarea conflictelor politice în societate sub semnul democraţiei. Se îngreunează astfel procesul decizional, tinzând uneori chiar la paralizarea sa. Există pericolul de fragmentare a opiniei publice, care dacă este anterioară reprezentării proporţionale, aceasta o poate agrava. Pe cale de consecinţă, este foarte greu de realizat o majoritate guvernamentală şi deci o stabilitate politică.

d)Necesitatea unor calcule care pot crea premisele unor contestaţii şi întâmpinări din partea celor ce se simt nedreptăţiţi. Aceste dezavantaje împreună cu cele ale scrutinului majoritar au creat cauzele căutării unor sisteme electorale mixte.

Georges Burdeau

Traité de science politique, t.IV (Les régimes politiques), Paris, 1952, p.164

Faptul că reprezentarea proporţională este incompatibilă cu fundamentul original al regimului reprezentativ, aşa cum gândirea revoluţionară l-a introdus în dreptul public clasic, a fost deja demonstrat cu o asemenea pertinenţă încât este superfluu de a reveni. Dar aceasta nu împiedică a se cerceta, făcând abstracţie de toate teoriile anterioare asupra reprezentării, dacă aceasta este aptă de a exprima o veritabilă voinţă naţională. În mod sigur, nu există îndoială asupra eficacităţii sale pentru a reliefa diversitatea exigenţelor de grup sau particularităţile date de revendicarea unor interese. Doar caracterul de voinţă naţională reprezintă o voinţă unitară ? Nu, cu siguranţă, o voinţă monocoloră fără nuanţă şi densitate, dar există o voinţă în care bogăţia aspiraţiilor particulare se concretizează într-o tendinţă dominantă; o voinţă sau o multitudine de valori pentru obiective limitate se angajează şi se ierarhizează într-o asemenea măsură încât, din perspectiva ansamblului, nimic să nu fie exclus şi nici preponderent.

Sintetizare sau concentrare, rezultantă sau efect al unui fenomen de compensare, alianţă sau echilibru, trebuie să existe o voinţă naţională care transcede opiniilor particulare. Şi este un lucru bun, pentru că oamenii Revoluţiei franceze nu au exteriorizat voinţa naţională decât după ce ea a fost supusă unor confruntări de idei în cadrul adunării.

Cei care au obiectat faţă de această concepţie, a unei voinţe unitare, au considerat că o voinţă unitară ar impulsiona, totuşi, activităţile legate de guvernare. Pe cale de consecinţă, există întotdeauna un moment când ideea unei voinţe naţionale unitare încetează de a fi o generoasă şi gratuită reverie, aşa cum i se reproşează a fi, pentru a deveni o necesitate.

Astfel, dacă voinţa naţională nu este unitară în mod natural atunci când ea se exprimă prin intermediul alegerilor, ea trebuie să fie artificial creată în momentul când e vorba de guvernare.

Trebuie precizat aici că reprezentarea proporţională, printr-un paradox care explică mecanismul său, s-a impus datorită faptului că exprimă voinţa naţională. Oferind electoratului posibilitatea de a găsi un program şi un partid care să pună în practică, pe cât posibil, nuanţele gândirii sale politice, ea îi dă acestui electorat posibilitatea să opereze el însuşi distincţia între esenţial şi accesoriu, între aspectele ce apropie sau despart, fundamental, partidele politice, pe scurt, să realizeze el însuşi această sinteză a aspiraţiilor, fără de care nu ar exista voinţa naţională.

Or, este un fapt relevat de experienţa curentă şi confirmat de studiile de sociologie politică, că există un clivaj esenţial care, în fiecare ţară, repartizează opiniile într-un foarte mic număr de linii de forţă, separare care este un argument în plus pentru caracteristicile unei gândiri politice perfect conştiente şi care ilustrează opoziţia între reacţiune şi progres, între conservatori şi radicali sau, în Franţa, între dreapta şi stânga politică, între ordine şi mişcare.

Acesta reprezintă datul fundamental pe care reprezentarea proporţională tinde să-l minimalizeze, prin sublinierea arbitrariului divergenţelor între detalii. Ea nu invită, într-o manieră suficient de presantă, electoratul de a se situa, de a se defini; ea individualizează excesul voinţelor care trebuie, mai târziu, regrupat. Or, această regrupare este, în interiorul organelor statului, al formaţiunilor parlamentare sau al comitetelor directoare ale partidelor de care aparţine, efectuată pentru a pune în aplicare o majoritate guvernamentală. Este la fel de adevărat că, pentru a da o expresie exactă a voinţei naţionale, reprezentarea proporţională conduce, în definitiv, la lăsarea liberă a acesteia la discreţia oligarhiilor politice.

René Capitant

Démocratie et participation politique, Paris, Bordas, 1972, p.98

Dintr-un prim punct de vedere, se pare că reprezentarea proporţională este mai democratică decât scrutinul majoritar, fiind, în orice caz, mai aproape de spiritul regimului semi-reprezentativ şi marchează o ruptură cu regimul reprezentativ pur, aşa cum acesta a decurs din Revoluţia franceză. De altfel, Carré de Malberg tratează în lucrarea sa “Contribuţii la teoria generală a statului” această temă.

Într-adevăr, atunci când cetăţeanul votează în sistemul reprezentării proporţionale, el acordă votului său un caracter politic, deoarece candidaţii care se prezintă sunt grupaţi după opinii, fiecare având programul său şi, prin urmare, ideea unui program, a unei opinii politice prezentată electoratului are aceeaşi importanţă ca şi alegerea unei persoane.

Într-un scrutin reprezentativ, în schimb, unde alegerile au drept scop desemnarea unor persoane, dar unde ea nu reprezintă, în primul rând, manifestarea unei voinţe politice, este clar faptul că reprezentarea proporţională nu se recomandă.

Din contră, este contraindicată şi o perioadă lungă de timp nu s-a putut imagina că alegerile ar putea fi tranşate în alt mod decât prin scrutinul majoritar.

Ideea de divizare a candidaturilor şi, pe cale de consecinţă, de strângere a voturilor în funcţie de opiniile exprimate pare a fi o evoluţie către regimul semi-reprezentativ, unde alegerile nu au numai o funcţie electivă, dar şi o funcţie de manifestare a unor opinii politice. Iată de ce, la începutul secolului XX, atâţia democraţi s-au pronunţat pentru reprezentarea proporţională şi, în special, cel mai cunoscut dintre aceştia, Jean Jaurais, care mult timp a dus o campanie susţinută pentru această reformă. 

Dar un alt aspect al lucrurilor este acela că reprezentarea proporţională împiedică formarea unui sistem bipartid asemănător celui ce caracterizează regimul parlamentar englez. Ea se opune formării a două blocuri, despre care opoziţia a făcut referire frecvent în alegerile franceze sub cea de-a III-a Republică. Ea favorizează, din contră, multiplicarea partidelor. (…) 

Pentru obţinerea unei majorităţi, trebuie ca mai multe partide să formeze o coaliţie, dar această coaliţie nu se formează în cadrul alegerilor, fiindcă, în sistemul proporţionalităţii, fiecare partid luptă pe cont propriu, fără a se preocupa de altele, sau este preocupat de a se distinge faţă de alţii şi de a se separa pentru o mai bună identificare. Astfel încât, coaliţia care este necesară pentru formarea unei majorităţi nu se constituie decât în ziua următoare alegerilor, prin acordul între diferitele formaţiuni politice.

Aceasta are ca rezultat faptul că alegerile nu mai marchează o manifestare a voinţei naţionale, deoarece nu mai rezultă o majoritate, nici o majoritate electorală, nici o majoritate parlamentară. Rezultatul alegerilor seamănă mai mult cu o multitudine de opinii, decât cu o manifestare naţională, care nu poate fi decât manifestare a majorităţii, numai majoritatea putându-se spune că reprezintă naţiunea. Această manifestare de voinţă este, aşadar, privilegiul partidelor. Ea se relevă pe cale contractuală între diferitele partide, care sunt în căutare de formare a unei majorităţi parlamentare.

Apare, prin urmare, ceea ce s-a numit foarte corect o mediere a voinţei naţionale: voinţa naţională nu este exprimată în cadrul alegerilor; ea nu este exprimată de către naţiune; ea nu se exprimă decât prin medierea între partide, începând cu ziua următoare alegerilor şi independent de rezultatul alegerilor, deoarece contractul astfel încheiat nu ţine cont , în mod obligatoriu, de rezultatul acestora. (…)

Se remarcă în mod frecvent că numai în sistemul reprezentării proporţionale se pot prezenta cu mari şanse partidele extremiste. Istoricii au admis faptul că dezvoltarea naţional-socialismului în Germania a fost favorizată de către reprezentarea proporţională. 

În sfârşit, această libertate de disociere a partidelor (în cadrul campaniei electorale – nota traducătorului) nu poate face decât ca alianţele dintre anumite partide să fie mai dificile şi, în consecinţă, mai precare. Aceste dificultăţi sporesc caracteristicile puţin democratice ale sistemului creat de reprezentarea proporţională şi agravează sentimentul de decepţie al electoratului. Convingerea care se dezvoltă în cadrul electoratului este aceea că dispune de o mică participare la dezbaterile publice şi că, în orice caz, votul său, aşa cum a fost el acordat, nu are în final nici o influenţă asupra cursului lucrurilor.(…)

Acelaşi fenomen produce şi un alt efect, dar care merge, din punct de vedere psihologic, în aceeaşi direcţie: responsabilitatea partidelor în faţa sufragiului universal dispare. Partidele nu pot fi responsabile decât în măsura în care sunt la guvernare. În cadrul sistemului bipartid englez sau american, partidul câştigător preia în totalitate sarcina guvernării. Această plenitudine de putere antrenează, prin forţa lucrurilor, o multitudine de responsabilităţi. Atunci când se încheie o legislatură, la termenul predării prerogativelor, un partid care a fost la putere nu poate arunca responsabilitatea guvernării trecute asupra altor partide. De asemenea, scrutinul este pentru electorat de o mare claritate şi are o semnificaţie evidentă.

În sistemul reprezentării proporţionale, din contră, pentru că nici un partid nu poate obţine numai pentru el misiunea guvernării, pentru că trebuie să împartă această îndatorire cu alte partide, partidele împart deopotrivă şi responsabilităţile, iar în momentul noilor alegeri, în faţa electoratului, un partid se poate deroba de aceste responsabilităţi, arătând spre asociaţii săi.

Daniel Barbu

La ce foloseşte reprezentarea proporţională ?, “Curentul”, 24.11.1998, p.18

Modul de scrutin proporţional a fost aplicat în România la alegerile legislative de la 20 mai 1990, 27 septembrie 1992 şi 3 noiembrie 1996 şi pare să nu fi căzut încă în dizgraţia oligarhiilor partizane. Motivele mărturisite în virtutea cărora legiuitorul a optat pentru reprezentarea proporţională în cazul alegerilor generale – şi pare în continuare ispitit de ea - sunt în principal două: tradiţia românească interbelică şi convingerea potrivit căreia, în comparaţie cu sistemul majoritar, proporţionalitatea duce la o reprezentare mai justă a principalelor curente de opinie dintr-o societate.

Într-adevăr, modurile de scrutin proporţionale se caracterizează prin aceea că au nu numai efecte proporţionale, dar şi o finalitate proporţională, ele comportând un algoritm în temeiul căruia justa proporţie dintre voturile obţinute şi locurile atribuite trebuie să fie garantată în vederea realizării unui pluralism al reprezentării politice; în schimb, modul de scrutin majoritar este lipsit de finalitate, fiind doar o tehnică de atribuire a mandatelor parlamentare. A avut oare reprezentarea proporţională, aşa cum este utilizată în alegerile româneşti, meritul fidelităţii faţă de finalitatea sa proporţională ? Se consideră că reprezentarea proporţională “perfectă” este exprimată de relaţia y = x, unde y desemnează raportul dintre mandatele atribuite partidului 1 şi cele atribuite partidului 2, iar x raportul dintre voturile adunate de partidul 1 şi cele adunate de partidul 2.

În alegerile din România post-comunistă,abaterea de la proporţionalitate a fost destul de redusă, putându-se spune că legiuitorul şi-a atins scopul mărturisit. Astfel, dintre cele trei cauze care au reputaţia de a produce efecte de disproporţionalitate, şi anume: mărimea circumscripţiei electorale, existenţa unor clauze de excludere şi translarea disproporţională, cea din urmă este aproape neglijabilă în sistemul electoral românesc, modalitatea de calcul fiind relativ bine calibrată matematic.

Dimpotrivă, pragul electoral de 3% impus până acum de lege s-a constituit, în 1992 şi 1996, într-un instrument care a exclus de la dreptul de a fi reprezentaţi în Parlament în medie 17% din alegătorii ale căror voturi au fost validate.

A doua distorsiune, tot atât de serioasă, este provocată de magnitudinea circumscripţiilor electorale. Să ne amintim că în 1996 doar doi din cinci senatori şi numai doi din trei deputaţi au fost aleşi la acest nivel. Nici un candidat PRM pentru Senat nu a reuşit, de pildă, să obţină un mandat direct. Redistribuirea naţională a stabilit un raport aleatoriu între distribuţia teritorială a rezultatelor finale ale partidelor şi preferinţele electoratului dintr-o circumscripţie dată. Uniunii Democrate a Maghiarilor i-au fost astfel repartizate mandate în zone în care nu există practic o minoritate maghiară. Cu alte cuvinte, voinţa politică a cetăţenilor care-şi exercită concret dreptul de vot în propria lor circumscripţie este completată şi corectată de o voinţă generală, dedusă pe baze matematice.

O simulare a sufragiului din 1996 în sistem majoritar cu două tururi ar putea lesne arăta că partidele cu vocaţie guvernamentală nu sunt formal avantajate de reprezentarea proporţională (…).

Proporţionalitatea trebuie să fie o trăsătură a puterii nu doar una a reprezentării. Rareori, însă, efectul de proporţionalitate este instituţionalizat până la capăt, cum s-a întâmplat în constituţia provizorie sud-africană din 1994, care dădea dreptul partidelor care au obţinut peste 5% din voturi nu numai să fie reprezentate în Parlament, dar şi să participe la guvernare.

Căci este evident că reprezentarea proporţională se dovedeşte, în ultimă instanţă, fără consecinţe în planul politicilor dacă nu duce la guverne de largă coaliţie.

Pierre Pactet

Institutions politiques-Droit constitutionnel, Paris, Masson, 1994, p.101-108

Reprezentarea proporţională prezintă trei dezavantaje majore. Pe de o parte, acordând partidelor mici şanse electorale, încurajează menţinerea acestora, chiar dacă acestea nu joacă un rol decisiv şi chiar dacă numărul prea mare de partide dăunează eficacităţii în activitatea politică.

Într-adevăr, dacă nu este lipsit de importanţă ca o adunare să apară ca o reflectare fidelă a opiniilor, trebuie mai întâi ca ea să constituie un organ de susţinere guvernamentală, ceea ce nu poate fi, dacă este foarte divizată.

Ar trebui adăugat că, din motive ce ţin de această divizare, un scrutin proporţional poate să nu dea indicii suficient de clare asupra voinţei electoratului. Aceasta datorită faptului că scrutinul proporţional tinde frecvent, în sistemele multipartidice, să favorizeze permanentizarea mişcărilor centriste (la fel ca în Republica a IV-a în Franţa şi în Italia) în detrimentul soluţiilor mai directe şi, deci, a alternanţei. Pe de altă parte, reprezentarea proporţională tinde să deposedeze electoratul de propria suveranitate şi să o transfere partidelor, care sunt practic asigurate de alegerea conducătorilor lor, prin desemnarea acestora în fruntea listelor electorale. Acest dezavantaj nu este mai puţin grav decât precedentul, deoarece este inoportun ca cei aleşi să se considere, mai degrabă, tributari propriilor partide, decât celor care i-au ales.

În sfârşit, trebuie spus că reprezentarea proporţională, datorită faptului că diminuează în mod excesiv consecinţele parlamentare ale mişcărilor de opinie, scade cota de interes şi de utilitate a procedurii dizolvării. Într-adevăr, pe când în sistemele majoritare o deplasare relativ slabă de voturi este suficientă pentru a antrena o alternanţă, reprezentarea proporţională cristalizează poziţia diferitelor partide în cadrul adunărilor legislative. Executivul pierde, astfel, din acuitatea şi eficacitatea uneia dintre armele sale importante.

Arend Lijphart

Testimony before the California State Legislature 

Argumentele cheie privind sistemele electorale fac referire la problemele legate de calitatea democraţiei şi de eficienţa luării deciziilor politice. Prin “calitate” înţeleg gradul în care un sistem întruneşte norme democratice precum reprezentativitate, responsabilitate, egalitate şi participare. Este în general acceptat că sistemele de reprezentare proporţională acordă o reprezentare mai mare minorităţilor, în timp ce sistemele majoritare promovează şi un singur partid la guvernare, fapt ce conduce la o claritate mai mare a responsabilităţii. 

În ceea ce priveşte eficienţa guvernării, susţinătorii sistemului majoritar afirmă că un singur partid ce formează executivul promovează o conducere unitară şi o eficienţă a luării deciziilor. Pe de altă parte, susţinătorii reprezentării proporţionale consideră că eficienţa luării deciziilor presupune nu atât o mână forte, cât una stabilă, care asigură continuitate şi moderaţie în politică. (…)

Există o superioritate clară a sistemelor reprezentării proporţionale în ceea ce priveşte calitatea anumitor factori: o reprezentare generală mai bună a minorităţilor, o mai mare reprezentare a femeilor în legislativ, o mai mare participare a alegătorilor la vot. (…)

Reprezentarea proporţională prezintă şi alte avantaje majore. Unul este acela că desemnarea circumscripţiilor electorale devine o sarcină uşoară. Pentru aceste circumscripţii, reprezentarea proporţională utilizează zone naturale, care nu trebuie să fie egale ca număr al populaţiei; toate circumscripţiile sunt circumscripţii cu mai mulţi candidaţi, iar numărul candidaţilor desemnaţi pentru fiecare circumscripţie depinde de numărul populaţiei din acea circumscripţie electorală. Aceasta înseamnă că nu mai este necesar să fie desemnate mai multe sau mai puţine circumscripţii, în mod artificial, pentru a îndeplini criteriul egalităţii populaţiei.

În mod similar, împărţirea circumscripţiilor electorale, astfel încât să avantajeze un anumit partid, nu mai constituie o problemă în cazul reprezentării proporţionale. Când fiecare circumscripţie alege mai mult de 5 reprezentanţi, numărul minim de care cred că proporţionalitatea are nevoie, atunci avantajarea unui partid prin împărţirea teritoriului în circumscripţii electorale nu mai este posibilă. Prin crearea de circumscripţii electorale acolo unde minorităţile afro-americane, latino-americane ş.a. sunt majoritare, reprezentarea proporţională satisface şi necesitatea reprezentării minorităţilor. Un alt avantaj al reprezentării proporţionale este acela că stimulează partidele politice să desfăşoare campanii electorale active în toate zonele ţării. Acesta este în contrast cu sistemele majoritare în care partidele au tendinţa de a se concentra în câteva circumscripţii care sunt competitive şi de a neglija circumscripţiile în care ele sunt fie prea slab reprezentate, fie suficient de puternice. Prin urmare, aceasta este explicaţia pentru care reprezentarea proporţională prezintă un număr mai mare de voturi înregistrate: partidele depun mai mult efort pentru mobilizarea electoratului. Desigur, votanţii au mai multe opţiuni şi sunt înclinaţi mai mult să participe la vot, deoarece votul acordat nu este irosit fie pe un candidat cu foarte puţine şanse, fie pe un candidat foarte puternic. Deoarece există mai multe opţiuni în cadrul reprezentării proporţionale, tendinţa de a desfăşura campanii electorale negative este mai puţin puternică: doborârea unui contracandidat nu duce neapărat la ajutarea celuilalt candidat.

Prof.Brian Finny

Reformarea sistemelor electorale, în “Sisteme electorale contemporane”, R.A.Monitorul Oficial, Bucureşti, 1996, p.125-130

Acest tip de sistem favorizează formarea de coaliţii. Eu cred că acesta este un lucru bun, deoarece coaliţiile atrag după sine compromisuri. Programele partidelor politice încep să aibă mai multe puncte comune, raportându-se, astfel, la diverse probleme, astfel încât să ajungă la guvernare şi să facă parte dintr-o coaliţie. Dacă se constituie o coaliţie, din ce în ce mai mulţi politicieni devin miniştri sau fac, într-un fel sau altul, parte din guvern. Rivalităţile politice sunt atenuate, iar ponderea politicii de confruntare şi adversitate în societate este redusă. Frecvent, cei care vorbesc de necesitatea existenţei unui guvern puternic şi afirmă că din aplicarea sistemului reprezentării proporţionale nu rezultă un guvern puternic, aceia vor să spună că doresc, de fapt, un fel guvernare uni-partidă şi că cererea lor de a avea un guvern puternic înseamnă, de fapt, guvernarea unui singur partid.

Acest lucru este cerut cu insistenţă în Italia. În 1992 şi 1993 ei şi-au schimbat sistemul electoral, adoptând sistemul majoritar pentru un număr mare de locuri. Care au fost, însă, consecinţele ? A dus această schimbare la stabilitate în Italia sau la instaurarea unui guvern puternic ?

Puterea şi stabilitatea nu sunt sinonime cu guvernarea unui singur partid.

Şi ultima observaţie pe care vreau s-o fac în acest context este că, prin intermediul sistemului proporţional şi al coaliţiilor, prezenţa în toate partidele a oamenilor cu experienţă la guvernare ridică ştacheta dezbaterilor şi ajută la includerea criteriilor de ordin practic în propunerile pe care aceştia le fac în parlament.

(…) În Irlanda avem sistemul votului unic transferabil care eu cred că este cel mai bun. Dar simplul fapt că este cel mai bun pentru Irlanda, nu-l face să fie valabil peste tot.

În cadrul acestui sistem avem o procedură de a preleva eşantioane. Pentru a afla cine va fi ales, se împarte numărul total de voturi la numărul total de locuri plus unu. Cine îndeplineşte această normă este ales. Noi avem circumscripţii cu patru sau cinci mandate.

Mai există o posibilitate, cea a listei preferenţiale. Poţi avea o listă de partid, iar alegătorii pot menţiona pe acea listă preferinţele lor. În cazul în care consideră că un anume parlamentar a desfăşurat o activitate bună pot menţiona această preferinţă pe listă. Dacă, de asemenea, consideră că un alt parlamentar nu a avut o activitate bună, nu trebuie să-şi exprime preferinţa.

Avem, ceea ce se poate numi, o listă liberă. Alegătorul poate să întocmească lista. Dacă există mai mulţi candidaţi, alegătorul poate parcurge întreaga listă şi poate face ce alegere doreşte.

Există deci diferite moduri de a aduce modificări sistemului proporţional pentru a îmbunătăţi relaţia dintre alegător şi reprezentant în locul listei de partid. Există, de asemenea, şi alte căi de a reduce numărul independenţilor care ar putea intra în scenă şi complica lucrurile într-o mare măsură.

Se poate stabili, de exemplu, un prag electoral. În Olanda, există un prag cuprins între 0,6-7% şi 8%.

În Marea Britanie şi în unele din ţările baltice, există un alt sistem, cu care eu sunt de acord. Astfel, pentru a participa la alegeri, trebuie să existe o anume sumă de bani în cont, prin care se dovedeşte seriozitatea. În Marea Britanie, suma este de 1500 dolari. Dacă eşti gata să pui aceşti bani în cont, este o dovadă că eşti serios. Dacă nu obţii 2,5% din voturi, îţi pierzi banii. Cred că acest sistem se aplică în Estonia şi Letonia. În Letonia, există un sistem electoral pe bază de listă, dar trebuie depusă în cont o sumă echivalentă cu 50 de salarii medii. Iar în Estonia, din câte îmi amintesc, fiecare persoană care participă în alegeri trebuie să aibă depus echivalentul salariului lunar ca să poată participa. Deci, restricţia constituie un obstacol pentru oamenii neserioşi.

În concluzie, există mai multe căi de îmbunătăţire a relaţiei dintre electorat şi reprezentanţii săi: sistemul preferenţial, lista liberă, pragurile electorale, sumele din conturi.

Mai există o modalitate pe care am menţionat-o pe scurt: modificarea numărului de cetăţeni din circumscripţie. Aceasta este o procedură normală, iar în Marea Britanie, în Irlanda, în SUA, în Franţa şi în multe alte ţări, configuraţia teritorială a circumscripţiilor este în mod regulat schimbată.

Şi asta pentru că societatea se schimbă, populaţia se schimbă, populaţia se mişcă şi sistemul trebuie să deservească oamenii.

(…) Pentru a se realiza acest tip de redistribuire şi pentru a se schimba ceva în final, este nevoie de o serie de lucruri pe care le-aţi putut deja identifica în acele elemente specifice ale acestui proces.

În primul rând, este nevoie de o comisie electorală permanentă şi independentă care să conducă alegerile, să conducă comisia de retrasare a circumscripţiilor şi care să nu poată fi desfiinţată de guvern.

În al doilea rând, întregul sistem trebuie să fie transparent, iar asta înseamnă că trebuie să existe posibilitatea funcţionării unor observatori interni care să urmărească, să monitorizeze ceea ce se întâmplă în timpul alegerilor. Dacă guvernul sau sistemul se gândeşte serios la o schimbare, atunci trebuie să înfiinţeze o comisie electorală independentă, care să facă recomandări parlamentului. Şi, bineînţeles, dacă vă gândiţi serios la o schimbare aici, atunci trebuie să se realizeze cercetări asupra proceselor de schimbare ce par a fi potrivite pentru sistemul politic românesc, iar această cercetare trebuie să se facă de către o comisie numită de parlament.

Ultima remarcă pe care doresc să o fac este că nu trebuie niciodată să subestimaţi oamenii. În 1920, Irlanda era un stat de ţărani, iar oamenii erau obişnuiţi să voteze conform sistemului majoritar, punând un X pe buletinul de vot. În 1920, Irlanda a schimbat sistemul de vot cu cel al votului unic transferabil, folosindu-se procedura de prevalare a eşantioanelor. Acelor ţărani, care până atunci marcaseră cu un X candidatul dorit, nu le-a fost greu să numeroteze cu 1, 2, 3,4 preferinţele lor; ştiau exact ce doreau şi ştiau şi ce nu voiau. Deci, acei oameni nu au avut probleme, iar noi am învăţat că trebuie să avem încredere în ei.

Dacă veţi avea încredere în oameni, ei vor avea în voi. Şi dacă aveţi încredere în ei înseamnă că sunteţi deschişi; ei vor observa acest lucru, îşi vor da seama şi vor accepta că sunteţi sinceri.

 

3.3 Aplicarea reprezentării proporţionale 

România

Ioan Muraru

Scurtă pledoarie pentru reprezentarea proporţională, în “Sisteme electorale contemporane”, R.A.Monitorul Oficial, Bucureşti, 1996, p.82

În legătură cu sistemul legii electorale române, este cunoscut că Legea nr.68/1992 pentru alegerea Camerei Deputaţilor şi a Senatului a adoptat sistemul reprezentării proporţionale cu următoarele aspecte: judeţele şi municipiul Bucureşti au fost stabilite ca circumscripţii electorale, adăugându-se şi Sectorul Agricol Ilfov, ca circumscripţie distinctă. Deci, circumscripţii electorale mari, scrutinul de listă cu admiterea şi a candidaturilor independente, norma de reprezentare a fost hotărâtă la 70.000 locuitori pentru un mandat de deputat şi 160.000 locuitori pentru un mandat de senator, toţi parlamentarii rezultă numai din vot, inclusiv deputaţii desemnaţi în condiţiile art.59(2) din Constituţie şi art.4 din Legea electorală, stabilirea unui prag electoral, atribuirea mandatelor prin metodele reprezentativităţii etc.

Rezultatele acestor reglementări se cunosc. Câteva consideraţii însă privind atribuirea mandatelor se impun în ideea perfecţionării reglementărilor.

Potrivit legii, atribuirea mandatelor cunoaşte două mari faze: o primă atribuire la nivelul circumscripţiilor electorale pe baza coeficientului electoral (reprezentarea proporţională apropiată); o a doua atribuire priveşte resturile electorale (mandate şi voturi) la nivel de ţară (reprezentarea proporţională integrală). La acest nivel se foloseşte metoda Hondt (fără a fi nominalizată; vezi art.66 alin.5 din lege) pentru atribuirea de mandate partidelor politice, completată cu procedee privind desfăşurarea mandatelor astfel repartizate pe circumscripţii electorale.

Desigur, aceste reglementări exprimă tendinţa partidelor politice de a valorifica la maximum şansele electorale. Dar complexitatea şi dificultatea calculelor excede puterii de receptare a lor de către electorat, ceea ce ridică semne de întrebare în legătură cu credibilitatea lor, fiind o permanentă sursă de critici şi speculaţii. Deşi procedeele sunt ingenioase, au în final o notă de arbitrariu. Mai mult, mai ales prin introducerea acordului partidelor politice şi a tragerii la sorţi în situaţiile limită (vezi art.66, alin.6, literele b şi c), se creează posibilitatea atribuirii de mandate unor partide, în circumscripţii electorale în care alegătorii au optat pentru ele nesemnificativ, opţiunea lor prioritară fiind pentru alte partide (lista de candidaţi). Prin aceasta, evident, ideea de reprezentare este afectată.

De aceea, o viitoare reglementare ar da satisfacţie deplină sistemului reprezentării proporţionale, dacă atribuirea integrală a mandatelor parlamentare s-ar face numai la nivelul circumscripţiilor electorale. Astfel, atribuirea mandatelor se poate realiza simplu, pe înţelesul tuturor, întărind sentimentul alegătorilor de încredere în sistem şi în aleşii lor, apropiind clar rezultatele scrutinului de opţiunea alegătorilor din circumscripţii.

Polonia

Krzysztof Jasiewicz

Between Fragmentation and Polarisation

Parlamentul, ales în anul 1989 pentru un mandat de patru ani, a devenit, la începutul anului 1990, învechit. Fiind încă dominat de oamenii fostului regim, cu şanse mici de a fi realeşi, acesta nu a fost dizolvat fără ezitări, dar a fost stabilită data unor noi alegeri electorale pe 27 octombrie 1991.După o lungă dezbatere, noua lege electorală pentru alegerea Seim-ului a fost adoptată de această Cameră pe 28 iunie 1991. Participanţii la această dezbatere au avut diferite puncte de vedere şi, frecvent, şi-au modificat atitudinile. În general, majoritatea post-comunistă din Seim, împreună cu nişte grupuri din fostul sindicat “Solidaritatea”, au fost în favoarea adoptării sistemului reprezentării proporţionale, în timp ce alţii (Preşedintele Walesa şi majoritatea partidelor rezultate din sindicatul “Solidaritatea”) erau susţinătorii adoptării unor sisteme electorale mixte. Astfel, se considera că dacă un partid este puternic şi liderii săi sunt populari, cu atât se va opta mai puţin pentru reprezentarea proporţională.

În cele din urmă, consideraţiile vizând nesiguranţa rezultatelor alegerilor au prevalat în faţa deputaţilor, fapt care a condus la adoptarea sistemului reprezentării proporţionale pentru alegerea Seim-ului.

Potrivit sistemului electoral adoptat în 1991, ţara a fost împărţită în 37 de circumscripţii, cu 7 – 17 locuri atribuite pentru fiecare circumscripţie, în funcţie de numărul populaţiei. Pentru înregistrarea pe listele electorale în cadrul unei circumscripţii, un partid trebuia să strângă cel puţin 5000 de semnături din partea votanţilor rezidenţi în respectiva circumscripţie. Locurile în circumscripţia electorală au fost atribuite după metoda Hare-Niemayer. Din totalul celor peste 460 de fotolii parlamentare, 69 au fost atribuite (după metoda Sainte-Lägue modificată), pe plan naţional, acelor partide care:

a)au reprezentare naţională (pentru fiecare partid care s-a înregistrat pe listele electorale în cel puţin 5 circumscripţii şi a strâns 5000 de voturi în fiecare);

b)au depăşit mai mult de 5% în plan naţional sau au reuşit să aibă candidaţi aleşi în cel puţin 5 circumscripţii. Aceste praguri au fost înlăturate în ce priveşte reprezentarea minorităţilor etnice. Electoratul din fiecare circumscripţie şi-a exprimat votul prin alegerea unui partid de pe listă şi marcarea numelui candidatului ales. (…)

Amendamentele adoptate de noul Parlament au fost făcute pentru a limita fragmentarea politică, prin eliminarea partidelor slab reprezentate din Seim. În acest sens, trei reguli au fost adoptate:

1.un prag electoral de 5% pentru partide şi 8% pentru coaliţii;

2.o creştere a numărului de circumscripţii, de la 37 la 52, mărind ponderea acestora de la 3 la 17 locuri;

3.implementarea metodei d’Hondt, avantajoasă pentru partidele puternice, pentru atribuirea tuturor locurilor.

Pentru anumite partide care au susţinut aceste amendamente s-au înregistrat anumite consecinţe negative, respectiv neatingerea pragurilor electorale stabilite cu ocazia alegerilor pentru Seim.

Totuşi, reforma electorală a dat rezultatele aşteptate: partidele puternice au obţinut locuri suplimentare, iar partidele cele mai slabe au fost eliminate din Seim. În timp ce fragmentarea partidelor parlamentare a fost depăşită, s-au înregistrat serioase distorsiuni ale proporţionalităţii. Coaliţia de stânga a partidelor câştigătoare a alegerilor a obţinut numai 36% din voturi, dar o majoritate de 66% din numărul fotoliilor parlamentare. Cu 34% din voturi “irosite” pe partidele nereprezentative în Seim (mai mult din dreapta spectrului politic), Parlamentul ales în 1993 a fost perceput ca nelegitim în totalitate: el reprezenta numai 34% din voturi, în condiţiile în care cota de participare la vot a fost de 52,1%. Astfel, o posibilă disfuncţionalitate a ordinii democratice, o instabilitate guvernamentală generată de un parlament fragmentat din punct de vedere politic, a fost înlocuită, în anul 1993, de alta: o guvernare stabilă, dar fără o legitimitate suficientă.

  

4. SISTEME MIXTE

4.1 Prezentare 

Gheorghe Iancu

Sisteme electorale, R.A.Monitorul Oficial, 1998, p.63-66

Sistemele electorale mixte rezultă din combinarea sistemului majoritar cu reprezentarea proporţională, potrivit unor tehnici nu prea numeroase ca număr. În doctrină se arată că “încercarea de a raţionaliza sistemele electorale, pornindu-se de la cerinţele existente în societate şi experienţa acumulată, constituie dominanta incontestabilă a evoluţiei lor. Aceasta este, de altfel, şi explicaţia apariţiei şi dezvoltării sistemelor electorale mixte” (Florin Bucur Vasilescu - “Sisteme electorale contemporane”). Acelaşi autor mai arată că sistemele electorale mixte se întemeiază pe “un dozaj variabil de reprezentare proporţională şi scrutin majoritar şi pe diverse ingeniozităţi, asigurând, mai mult sau mai puţin, omogenitatea amestecului”. Acest amestec a fost necesar pentru a se “răspunde unor cerinţe de eficacitate, pentru că nu trebuie omis faptul că valoarea socială a alegerilor se regăseşte în selectarea unor conducători politici care trebuie să acţioneze într-un sistem statal existent prestructurat instituţional şi normativ, de limitele şi funcţiile căruia vor fi obligaţi să ţină seama” (J.M.Cotteret şi Claude Emeri – “Les systčmes électoraux”).

În doctrină, se subliniază complexitatea şi dificultatea sistemelor electorale mixte. “Complexitate, pentru că încercarea de a prelua avantajele celor două tipuri de scrutin este însoţită de obţinerea unor efecte care deformează, într-o măsură, caracteristicile de bază ale acestora. Dificultate, nu numai sub aspect tehnic, ci şi pentru faptul că o dată cu avantajele se preiau, cel puţin în parte, şi dezavantajele fiecăruia din cele două tururi de scrutin. Deci, efortul este cu atât mai complicat cu cât, oricâte strădanii s-ar depune, o combinaţie infailibilă, un amestec care să conducă la rezultate absolut necontrolabile nu este cu putinţă”.

Există trei tendinţe care grupează aceste tehnici de combinare în trei tipuri de sisteme mixte, şi anume: cele în care domină sistemul majoritar, cele în care domină reprezentarea proporţională şi cele echilibrate.

1.Sistemele electorale mixte dominate de sistemul majoritar. Un asemenea sistem este practicat în Japonia, unde sistemul majoritar este de inspiraţie britanică. Legea din 12 iulie 1919 a introdus în Franţa un sistem electoral destul de complicat, care este o combinaţie a sistemului majoritar cu cel de reprezentare proporţională.

2.Sistemele electorale mixte dominate de reprezentarea proporţională. Aceste sisteme sunt sistemul electoral francez al înrudirilor, prevăzut în legea din 9 mai 1951, şi sistemul Hare (al votului unic transferabil).

(…) 3.Sistemele electorale mixte echilibrate. În cadrul acestor sisteme, se acordă aceeaşi importanţă atât sistemului majoritar, cât şi reprezentării proporţionale. În doctrină au fost evidenţiate mai multe variante ale sistemelor mixte echilibrate, obţinute prin combinarea diferitelor modalităţi, şi anume: votul cumulativ, votul limitat, “măciuca chinezească”, buletinul dublu german etc.

Una din cele mai cunoscute şi utilizate variante ale sistemelor electorale mixte este sistemul buletinului dublu sau al reprezentării proporţionale personalizate, care este utilizat în Germania. Conform acestui sistem, fiecare alegător dispune de două buletine. Cu un buletin alegătorul desemnează, prin scrutin majoritar uninominal cu un tur, într-o circumscripţie electorală, un deputat în Bundestag. Cu celălalt vot se pronunţă pentru un partid (o listă de candidaţi), prin sistemul reprezentării proporţionale (sistemul d’Hondt) în cadrul unui land. Utilizarea celor două buletine se face în două circumscripţii diferite, corespunzător celor două tipuri de scrutin. În acest fel, în Bundestag există două categorii de deputaţi, unii aleşi în circumscripţii, iar alţii pe listele partidelor la nivel de landuri. Cei aleşi în circumscripţii formează o jumătate din deputaţii Bundestag-ului, iar ceilalţi, aleşi la nivel de landuri, formează cealaltă jumătate. Dacă, însă, se întâmplă ca numărul mandatelor obţinute în circumscripţiile de scrutin majoritar să fie mai mare decât cel care a rezultat din aplicarea reprezentării proporţionale, în acest caz, diferenţa în plus nu se pierde, ci, pe baza ei, se suplimentează numărul de mandate din Bundestag. Această regulă are ca efect faptul că au existat situaţii în care, după alegeri, Bundestag-ul să aibă un număr diferit de membri, în perioade diferite.

Un sistem asemănător se regăseşte în Islanda, unde a fost introdus după ieşirea acestei ţări din uniunea sa cu Danemarca, în anul 1944.

Pierre Martin

Les systčmes électoraux et les modes de scrutin, 2-čme édition, Montchrestien, Paris, 1997, p.99-117

Modurile de scrutin mixt sunt cele care implică ideea de majoritate, dar şi pe aceea de proporţionalitate atunci când este vorba de formarea adunărilor legislative. Aceste moduri de scrutin sunt rar folosite, în comparaţie cu scrutinul majoritar sau cu cel bazat pe reprezentare proporţională. (…)

Sistemul mixt nu apare ca o categorie omogenă, ci prezintă, din contră, o mare diversitate privind modurile de aplicare. (…)

I.Modurile de scrutin mixt din punct de vedere geografic. Toate aceste moduri de scrutin au un principiu comun: îmbinarea scrutinului majoritar uninominal sau plurinominal, în circumscripţiile cu cel mai mic număr de locuri, cu un mod de scrutin proporţional, în circumscripţiile cu populaţie numeroasă şi cu mai multe locuri. (…)

II.Modurile de scrutin mixt, omogene din punct de vedere geografic. 

a. Scrutinul mixt care pune laolaltă scrutinul majoritar plurinominal şi reprezentarea proporţională. (…) Acest sistem nu garantează reprezentarea minorităţilor mai importante (…), căci doza slabă de proporţionalitate este dominată de dinamica unui scrutin majoritar de listă cu un singur tur.

b. Scrutinul mixt care îmbină scrutinul uninominal cu reprezentarea proporţională. În urma acestui tip de scrutin rezultă două categorii de deputaţi: cei aleşi în circumscripţie prin scrutin majoritar şi cei aleşi prin scrutin proporţional de listă. Acest mod de scrutin nu trebuie confundat cu cel proporţional de compensare, ca acela de tip german; cel din urmă, deşi combină scrutinul uninominal cu cel de listă, are o finalitate vădit proporţională.

În genere, în sistemele mixte alegătorul dispune de două voturi: cu un vot alege deputaţi prin scrutin proporţional de listă, iar cu al doilea vot alege deputaţi prin scrutin majoritar. Partidele aliate pot numi candidaţi comuni la scrutinul uninominal cu un tur, prezentând totodată liste separate la scrutinul proporţional. Cealaltă posibilitate (când votul obţinut în circumscripţie prin scrutin majoritar serveşte la repartizarea locurilor conform proporţionalităţii) impune partidului condiţia de a prezenta candidaţi în toate circumscripţiile, candidaturile independente fiind penalizate. (…)

c. Scrutinul mixt care îmbină scrutinul uninominal cu proporţionalitatea prin compensare. (…) În cadrul acestui sistem, locurile obţinute în urma scrutinului proporţional nu se acordă independent de voturile de la scrutinul majoritar uninominal.

d. Scrutinul mixt care combină votul unic cu reprezentarea proporţională. Votul unic, numit şi vot unic netransferabil, este un caz particular al votului limitat şi constă în aceea că alegătorul nu are decât un singur vot, indiferent de numărul locurilor puse în joc într-o circumscripţie. Candidaţii cu cele mai multe voturi sunt aleşi în funcţie de numărul locurilor ce trebuie distribuite. (…) Acest sistem este practicat mai mult în ţările din Extremul Orient.

III. Scrutinurile mixte cu finalitate majoritară. Până aici, termenii “majoritar” şi “proporţional” au fost folosiţi fără să se observe că ei desemnează adesea scrutinuri ce nu se situează pe acelaşi plan. Termenul “proporţional” semnifică faptul că modul de scrutin comportă o regulă de atribuire a locurilor, care îşi propune să respecte echilibrul între sufragiile obţinute şi locurile ce revin aceluiaşi partid. Aşadar, orice sistem proporţional este un sistem cu finalitate proporţională. Dar termenul “majoritar” este folosit cu un sens mai puţin clar. Modurile de scrutin pe care le numim în mod obişnuit majoritare sunt scrutinuri cu efecte majoritare şi nu scrutinuri cu finalitate majoritară. În acest tip de scrutin, nici o dispoziţie nu garantează că partidul va obţine majoritatea absolută a locurilor. Acest lucru se poate întâmpla, dar nu întotdeauna. Termenul “majoritar” este, aşadar, ambiguu. (…) Dacă vrem să asigurăm această finalitate majoritară, trebuie să recurgem la un alt mod de scrutin, în privinţa căruia aceste dispoziţii sunt înscrise în legea electorală. Aceste moduri de scrutin cu finalitate majoritară sunt tot mixte, căci proporţionalitatea, pentru o parte din locuri, este folosită ca tehnică pentru asigurarea reprezentării partidelor minoritare.

 

4.2 Avantaje şi dezavantaje

Jean-Marie Cotteret, Claude Emeri

Les systčmes électoraux, Paris, PUI, 1994, p.74 

(…) Sistemele mixte echilibrate, în care se acordă atenţie egală reprezentării proporţionale şi scrutinului majoritar (…) sunt singurele care, în scopul realizării unei justiţii electorale, tind să reducă la minimum numărul de sufragii neutilizate şi să păstreze raportul dintre procentajul voturilor câştigate şi numărul de membri aleşi prin scrutin uninominal. (…)

Florin Bucur Vasilescu

Sisteme electorale mixte, în “Sisteme electorale şi moduri de scrutin”, R.A.Monitorul Oficial, Bucureşti, 1996, p.85

(…) Votul cumulativ este, oarecum, o modificare a scrutinului plurinominal, în care alegătorul dispune de mai multe voturi pentru acelaşi candidat (…). Alegătorul îşi poate concentra toate voturile pe o singură persoană, caz în care, rezultatul fiind dat de achiziţionarea voturilor obţinute de fiecare candidat, şansele candidaturilor unice în circumscripţii de 3-4 mandate sunt foarte mari.

Acest mod de scrutin este foarte eficace pentru a asigura reprezentarea unei minorităţi bine orientate politic şi consecvente, care se va concentra pentru o anumită opţiune (de exemplu, o minoritate naţională sau religioasă). Cu cât sunt mai multe minorităţi, cu atât şansele acestora cresc în raport cu partidele puternice, care, având liste complete, sunt constrânse să-şi oblige alegătorii la a vota pe fiecare candidat înscris pe listă. (…)

Aceasta este critica ce i se aduce, căci prin “manevrarea” voturilor pe câţiva candidaţi se deformează, în fapt, voinţa reală a electoratului, un partid majoritar, cu o listă completă cuprinzând candidaţi de valoare, fiind la discreţia unei minorităţi, pentru care nu contează persoana candidatului, ci câştigarea mandatului. (…)

Michael Krennerich

The Original Mixed Member Proportional System în “The International IDEA Handbook of Electoral System Design”, 1997, p.77

(…) Votul personal pentru un candidat în circumscripţie pretinde că asigură o relaţie strânsă între ales şi alegător. În practică, însă, avantajul votului în circumscripţie nu trebuie supraestimat. În Germania, alegerile în circumscripţie prin scrutin uninominal sunt, în genere, bazate pe preferinţe pentru un anumit partid politic şi nu pe personalitatea candidatului. Intenţia sistemului electoral german de a garanta această legătură ales-alegător s-a concretizat doar parţial, în ciuda eforturilor reprezentanţilor de a stabili relaţii strânse cu circumscripţiile.

Mai mult chiar, sistemul cu două voturi permite alegătorului să-şi împartă strategic voturile între partenerii unei coaliţii existente sau posibile. De fapt, această împărţire a voturilor este practicată de partizanii partidelor mici. De vreme ce candidaţii partidelor mici au puţine şanse de a câştiga în circumscripţii, adepţii lor acordă votul uninominal unui candidat din marile coaliţii. În mod similar, partizanii partidelor mari pot “împrumuta” cel de-al doilea vot unui partid mai mic din cadrul coaliţiei, pentru a se asigura că acesta va trece pragul electoral legal. Astfel, împărţirea votului este folosită de alegători fie pentru a sprijini partenerul de coaliţie al partidului, al cărui adept este, fie, cel puţin, pentru a indica preferinţele sale privind coaliţia. (…)

 

Pierre Martin

Les systčmes électoraux et les modes de scrutin, 2-čme édition, Montchrestien, 1997, p.98-99

(…) Scrutinul mixt din punct de vedere geografic prezintă caracteristici periculoase privind echitatea alcătuirii adunărilor legislative astfel alese. Adesea, partide rivale sunt organizate cu prioritate în zonele depopulate sau în cele urbane mai populate. Un partid care e dominant în zonele depopulate, în care se votează prin scrutin proporţional de listă, este avantajat faţă de un partid orientat invers. El poate, astfel, monopoliza reprezentarea zonelor puţin populate, beneficiind, totodată, şi de proporţionalitate.

 

4.3 Aplicarea sistemelor mixte 

Germania

Michael Krennerich

The Original Mixed Member Proportional System în “The International IDEA Handbook of Electoral System Design”, 1997, p.76-78

(…) Sistemul electoral german este considerat un sistem proporţional personalizat (Personalisierte Verhältniswahl). Parlamentul german (Bundestag) numără 656 locuri. Fiecare alegător are două voturi. Primul vot este personal şi este exprimat în favoarea unui anume candidat, într-una din cele 328 de circumscripţii. Al doilea vot este folosit în favoarea unei liste, la nivel federal. Candidaţii pot concura atât la scrutinul uninominal , cât şi pe listele partidelor din care fac parte. Candidaţii care obţin mai multe voturi la nivel de circumscripţie sunt în posesia unui “mandat direct” (Direktmandate), dat în privinţa listelor, cel de-al doilea vot decide câţi reprezentanţi va avea partidul respectiv în Bundestag.

La nivel naţional, voturile exprimate pe liste se cumulează şi obţin locuri în Parlament numai partidele care au atins pragul de 5% din totalul voturilor sau cele care au trei membri aleşi în mod direct. Numărul reprezentanţilor fiecărui partid în Bundestag se calculează după metoda Hare. (…) Numărul de locuri câştigate în mod direct de un partid în circumscripţiile unui anume land se scade din totalul locurilor ce revin partidului respectiv, în urma votului pe liste. Dacă un partid a câştigat mai multe mandate în circumscripţii, decât la nivel de land, el îşi păstrează aleşii, iar numărul locurilor în Bundestag creşte.

Sistemul electoral german nu este un sistem mixt, ci unul bazat pe reprezentare proporţională. El diferă de reprezentarea proporţională pură doar prin aceea că pragul de 5% exclude partidele mici de la participarea politică.

(…) Până astăzi, sistemul electoral german nu a creat prea multe inconveniente. (…), principiile de bază ale acestuia au rămas, în genere, neschimbate din 1949. (…) Cu toate acestea, încercări de a schimba sistemul electoral au existat şi au fost mai insistente în anii ’60, când oponenţii reprezentării proporţionale au cerut introducerea scrutinului majoritar cu un singur tur. Aceasta s-a datorat, în parte, manevrelor politice făcute în vederea consolidării poziţiei partidelor puternice, dar şi teoreticienilor care susţineau modelul britanic. Toate încercările au rămas, însă, fără efect. Recent, acest sistem a fost criticat, în sensul că produce prea multe locuri în Parlament, fără să compenseze partidele dezavantajate.

Italia

Bernard Gaudillčre

Extras din “Documents d’études” no.1.17-Les institutions de l’Italie, p.19 şi urm.

Din 1946 până în 1993 parlamentarii italieni erau aleşi după moduri de scrutin bazate, aproape în totalitate, pe proporţionalitate. Referendumul din 18-19 aprilie 1993 a încuviinţat reforma radicală a acestor moduri de scrutin, reformă care s-a materializat prin două legi din 4 august 1993.

Alegerea deputaţilor

Deputaţii sunt aleşi prin sufragiu universal direct (…):

- trei sferturi sunt aleşi prin scrutin majoritar uninominal cu un singur tur, în cadrul a 475 colegii;

- un sfert sunt aleşi prin scrutin proporţional de listă, în cadrul a 26 de circumscripţii.

Fiecare alegător dispune de două voturi:

- primul vot pentru alegerea unui deputat din colegiu;

- al doilea vot pentru alegerea deputaţilor din circumscripţie. (…)

Alegerea senatorilor

Senatorii sunt aleşi prin sufragiu direct, după principiul folosit de Camera Deputaţilor:

- trei sferturi din senatori sunt aleşi prin sufragiu uninominal majoritar cu un singur tur, în cadrul colegiilor senatoriale;

- un sfert sunt aleşi prin reprezentare proporţională, în cadrul regiunilor. (…)

Alegătorul nu dispune decât de un buletin de vot, care îi permite să aleagă un senator prin scrutin uninominal şi, simultan, senatori prin reprezentare proporţională. El nu poate, aşadar, ca, în alegerea deputaţilor, să disocieze votul uninominal de cel proporţional şi să voteze pentru două partide diferite. (…)

Pierre Martin

Les systčmes électoraux et les modes de scrutin, 2-čme édition, Montchrestien, 1997, p.105-106

(…) Locurile obţinute în urma scrutinului de listă nu sunt atribuite independent de cele obţinute prin scrutinul majoritar uninominal. În versiunea senatorială, alegătorul nu are decât un singur vot. Fiecare candidat de la scrutinul uninominal este afiliat listei partidului din care face parte.

Dacă el este ales, voturile lui se scad din totalul celor obţinute de lista partidului din care face parte, înaintea atribuirii locurilor conform reprezentării proporţionale. Este vorba de un scrutin pe bază de compensare proporţională, căci un partid cu mulţi membri aleşi prin scrutin uninominal nu beneficiază de multe locuri, conform proporţionalităţii.

Belgia

Alfred Cahen, Ambasadorul Belgiei în Franţa, text inedit, feb.1995

Documents d’études no.1.05.1995, “Modes de scrutin et systčmes électoraux”, p.40

Belgia este un stat federal, alcătuit din trei comunităţi (franceză, flamandă şi germană) şi din trei regiuni (wallonă, flamandă şi Bruxelles). Fiecare entitate are propriile instituţii legislative şi executive.

Procesul de federalizare a determinat modificări ale sistemului electoral, unele dintre ele intrând în vigoare la 21 mai 1995. Următoarele observaţii se vor referi doar la alegerea membrilor adunărilor legislative federale, regionale şi comunitare. (…)

Circumscripţiile electorale sunt definite prin lege. Ele variază în funcţie de natura alegerilor. Numărul candidaţilor pentru fiecare circumscripţie este, în egală măsură, prevăzut de lege.

Alegerile sunt obligatorii. Reprezentanţii sunt aleşi, în genere, prin sufragiu universal direct, cu un singur tur, după sistemul reprezentării proporţionale. Cu toate acestea, o parte a senatorilor fac excepţie: membrii Consiliului comunităţii franceze nu sunt aleşi în mod direct.

Adunările legislative federale sunt Camera Reprezentanţilor şi Senatul. Camera Reprezentanţilor este formată din 150 deputaţi, toţi aleşi în mod direct. Senatul, până nu demult, cuprindea 185 membri (…), iar după alegerile din 1995 numără numai 72 de membri, dintre care 40 sunt aleşi direct. (…) Apar senatorii comunitari, aleşi de către şi dintre membrii Consiliului Comunităţii. (…) Deputaţii şi senatorii sunt aleşi pentru un mandat de 4 ani.

După alegeri şi în funcţie de rezultatul acestora, regele desemnează Primul Ministru. Pe linie tradiţională, guvernele sunt guverne de coaliţie, care grupează cel puţin două formaţiuni politice.

Adunările legislative ale regiunilor şi comunităţilor sunt monocamerale.

Consiliul flamand şi Consiliul wallon. 

Consiliul flamand este adunarea regiunii şi a comunităţii flamande. Înainte de alegerile din 1995, acest Consiliu era constituit, prin vot indirect, din deputaţi şi, prin vot direct, din senatori, aparţinând unor grupuri legislative flamande. După 1995, 118 din cei 124 membri ai Consiliului sunt aleşi direct, ceilalţi fiind desemnaţi din Consiliul de la Bruxelles.

Consiliul wallon, adunarea regiunii wallone, (…) cuprinde 75 membri, toţi aleşi în mod direct.

Consiliul Comunităţii franceze (…) este compus din 75 membri ai Consiliului wallon şi 15 membri aparţinând grupării lingvistice franceze a Consiliului de la Bruxelles. Ca atare, acest Consiliu este o rezultantă indirectă a alegerilor pentru celelalte adunări.

Consiliul Comunităţii germanofone şi Consiliul de la Bruxellles. Din 1989 acestea sunt alese în mod direct şi numără 25 şi, respectiv, 75 membri. Începând din 1999, toate alegerile pentru Consiliile regiunilor şi comunităţilor vor avea loc în acelaşi timp cu alegerile europene, iar mandatul celor aleşi va fi de 5 ani.

În Belgia, partidele cu aceeaşi orientare politică sunt împărţite în funcţie de apartenenţa lingvistică, de exemplu: Partidul Democrat-Creştin Francofon şi Partidul Democrat-Creştin Flamand.

Alegătorii votează pe liste electorale într-o singură limbă. (…) Alegerile legislative din 1995 au constituit prima ocazie de a vota pentru o Cameră cu mai puţini deputaţi, pentru un Senat cu mai puţini membri şi mai puţine atribuţii şi pentru reprezentanţi în Consiliul wallon şi în cel flamand.(…)

Ucraina

Sarah Birch

The Perils of Majoritarianism in a New Democracy, în “The International IDEA Handbook of Electoral System Design”, 1997, p.48-50.

Primele alegeri din Ucraina, ca stat independent, au avut loc în sistemul scrutinului majoritar cu două tururi. (…) Legea electorală din 1994 stabilea alegerea unui deputat pentru fiecare circumscripţie, iar bătălia finală se dădea între cei doi candidaţi care obţineau cele mai multe voturi, dacă nici unul nu obţinea majoritatea în primul tur. (…)

După alegerile din 1994, a existat un consens general privind reforma electorală, în sensul adoptării unui sistem bazat mai mult pe reprezentarea proporţională, aşa încât să reducă numărul deputaţilor independenţi şi să apară formaţiuni politice stabile. Noua lege electorală (…) se circumscrie sistemului mixt, în sensul că jumătate din deputaţi vor fi aleşi pe bază de scrutin majoritar cu un singur tur şi cealaltă jumătate pe liste, cu cerinţa atingerii pragului de 3% pentru obţinerea reprezentării. (…)

Cea mai importantă concluzie pe care o putem trage din exemplul ucrainian este că, deşi sistemul reprezentării proporţionale poate creşte numărul partidelor reprezentate în parlament, legile electorale ce au la bază un sistem majoritar pot permite şi ele accesul unui mare număr de partide în parlament, când ele sunt slab susţinute şi distincte din perspectiva răspândirii geografice. (…) Sistemele majoritare avantajează acele partide care sunt bine organizate, aşa cum au fost partidele unice din statele africane, Europa de Est şi fosta U.R.S.S.

 

5. INFLUENŢA SISTEMELOR ELECTORALE ASUPRA VIEŢII POLITICE

Maurice Duverger

L’influence des systčmes électoraux sur la vie politique, Paris, Armand Colin, 1950, p.13

Reprezentarea proporţională dă naştere unui sistem politic cu mai multe partide, rigide şi independente: scrutinul majoritar cu două tururi, unui sistem politic cu multe partide, suple şi dependente, iar scrutinul majoritar cu un singur tur face loc bipartidismului politic.

Roger-Gérard Schwartzenberg

Sociologie politique, Paris, Montchrestien, 1972, p.552

(…) Înainte de toate, există efecte comune tuturor legilor electorale. Astfel, nu numai sistemele majoritare, ci toate sistemele electorale asigură partidelor cu cel mai mare număr de sufragii mai multe locuri în parlament. (…) Toate sistemele electorale îi avantajează pe cei puternici şi îi dezavantajează pe cei slabi; chiar şi reprezentarea proporţională, nu neagă această tendinţă, dar încearcă să îi atenueze efectele (…)

Douglas E.Rae în “The Political Consequences of Electoral Laws” spunea că “este inexactă afirmaţia că scrutinul cu majoritate simplă implică bipartidismul politic”. Bipartidismul şi scrutinul majoritar cu un tur nu sunt, în mod obligatoriu, corelate. În realitate, dualismul politic este dat de alte moduri de scrutin. În sfârşit, Rae introduce o nouă variabilă: dimensiunea circumscripţiilor. Cu cât mărimea circumscripţiilor creşte, cu atât sufragiile electorale şi locurile în parlament se împrăştie între partide. Altfel spus, pentru obţinerea unei majorităţi electorale şi a uneia parlamentare coerente, opoziţia principală nu este, aşa cum credea Duverger, între scrutinul majoritar şi reprezentarea proporţională, ci între circumscripţiile de dimensiuni restrânse şi celelalte. Sistemele electorale care se vor a fi mai mult eficace şi stabile decât echitabile, îşi vor atinge obiectivul, dacă se vor aplica la circumscripţii de mici dimensiuni, circumscripţia uninominală fiind cea mai potrivită în acest sens.

 

 Maurice Duverger

Les partis politiques, Paris, 1951, p.276 şi urm.

O frână în calea bipartidismului – Reprezentarea proporţională coincide, întotdeauna, în mod cert, cu un multipartidism politic; în nici o ţară din lume proporţionalitatea nu a produs ori menţinut un sistem politic bipartidic. (…)

Tendinţa de a multiplica numărul partidelor – În principiu, reprezentarea proporţională menţine aproape intactă armatura partidelor, existentă în momentul apariţiei ei. (…) În majoritatea cazurilor, neînţelegerile din cadrul partidelor au ca efect dizolvarea unui partid mare în două partide distincte, care îşi păstrează poziţiile la următoarele alegeri. Această tendinţă multiplicatoare se manifestă mai puţin prin dizolvarea partidelor vechi şi mai mult prin crearea de noi partide; este vorba, însă, de partide mici. (…)

Majoritatea sistemelor electorale bazate pe reprezentarea proporţională au luat măsuri de precauţie pentru evitarea apariţiei partidelor mici: de exemplu, metoda d’Hondt, folosită de multe state cu un sistem electoral proporţionalist, defavorizează micile partide, compensând, astfel, consecinţele reprezentării proporţionale. Acelaşi lucru se poate spune despre sistemul olandez, pentru că îndepărtează de la repartiţia resturilor electorale listele care nu au obţinut cel puţin pragul legal. De fapt, reprezentarea proporţională integrală nu este folosită în nici o ţară şi nu din cauza dificultăţilor tehnice de aplicare, ci din cauza urmărilor asupra vieţii politice şi, în special, a tendinţei sale de a multiplica grupările politice mai mult sau mai puţin mici. (…)

Stabilizarea partidelor tradiţionale – Stabilitatea Olandei, a Elveţiei şi a Belgiei este rezultatul direct al reprezentării proporţionale. În ţările tradiţional democratice, este natural ca opţiunile politice ale electoratului să fie stabile; numărul de sufragii atribuite partidelor nu se schimbă de la o alegere la alta: proporţionalitatea reflectă această stabilitate fundamentală prin chiar transformarea exactă a voturilor obţinute, la nivelul ţării, în locuri în parlament. (…) Sistemul proporţionalităţii, aplicat în ţări stabile prin natura lor, reuşeşte să consolideze extrem de bine reprezentarea.

Influenţa sistemului electoral asupra partidelor politice este mai puţin însemnată atunci când ea se manifestă printr-o acţiune, decât printr-o inacţiune. Pasivitatea proporţionalităţii dă naştere la variaţii slabe ale opţiunilor electoratului, fără, însă, a le amplifica. (…)

Sensibilitatea la schimbări brutale – În privinţa schimbărilor neaşteptate, proporţionalitatea se dovedeşte a fi extrem de sensibilă (…), în contrast cu lipsa de sensibilitate la variaţii normale. (…) Proporţionalitatea înregistrează schimbările ce au loc în cadrul corpului electoral, fără a le accentua sau minimaliza; de aici şi insensibilitatea sa la variaţiile obişnuite, slabe prin natura lor. (…)

Jean-Marie Cotteret, Claude Emeri

Les systčmes électoraux, Paris, 1994, p.102 şi urm.

În realitate, sistemele politice sunt la originea sistemelor electorale, pe care le modelează după bunul plac, (…) dar, odată ce sistemul electoral este determinat, el acţionează asupra partidelor politice, mărindu-le sau micşorându-le numărul şi fortificându-le sau slăbindu-le structura. (…) Sistemele electorale, fruct al sistemelor politice, le condiţionează pe acestea din urmă sub două aspecte. Primul se referă la dinamica sistemelor politice, iar al doilea la natura sistemelor politice.

Pe de-o parte, dinamica unui sistem politic este legată de sistemul electoral în măsura în care acesta din urmă determină desemnarea actorilor politici. Într-un sistem pluralist, prezenţa sau absenţa unei majorităţi la guvernare, jocul partidului sau partidelor de opoziţie, natura acestora sunt condiţionate de sistemul electoral. În cazul scrutinului majoritar cu un singur tur, de pildă, bipartidismul pe care îl produce simplifică jocul partidelor. (…)

Pe de altă parte, trebuie văzut dacă apar corelaţii între natura sistemelor de partide şi aceea a sistemelor politice. Dacă răspunsul este afirmativ, atunci acţiunea sistemelor electorale asupra sistemelor politice este manifestă. (…)

a.În sistemul multipartidic, absenţa partidului majoritar este, a priori, un element de instabilitate guvernamentală, deoarece, principial vorbind, coaliţiile sunt mai dificil de menţinut decât unitatea unui partid rigid şi disciplinat. (…)

b.În cazul bipartidismului politic, influenţa sistemului electoral asupra vieţii politice este mai uşor de dovedit. Acest sistem (…) se poate defini ca fiind conjuncţia următoarelor patru elemente: monopolul electoral deţinut de două partide politice, puternica structură a acestor partide, acordul lor asupra regulilor jocului politic şi alternanţa la guvernare. (…)

Putem spune că sistemul bipartidic determină, realmente, natura sistemului politic: nu este, însă, vorba de o separare a puterilor, aşa cum ne-o prezenta Montesquieu, ci, mai degrabă, de guvernarea de către un partid, sub controlul celuilalt partid şi sub arbitrajul poporului. (…)

Pierre Martin

Les systčmes électoraux et les modes de scrutin, Montchrestien, Paris, 1994, p.143-144

Cel mai important lucru, în sesizarea rolului complex al modurilor de scrutin, este acela de a înţelege că sistemele majoritare şi cel proporţional nu au aceeaşi viziune asupra vieţii politice. Scrutinurile majoritare corespund sistemelor de confruntare, iar cele proporţionale sistemelor de cooperare între partidele politice. Pentru partizanii scrutinurilor majoritare, situaţia ideală ar fi un sistem bipartidic, ce implică alternanţa şi un guvern condus de un singur partid, care se bazează pe o majoritate absolută în Cameră. (…) Pentru proporţionalişti, idealul constă într-o coaliţie la guvernare, conform proporţionalităţii, aşa încât nu numai locurile în adunarea legislativă să fie împărţite, ci chiar puterea însăşi. (...)

Modurile de scrutin proporţionale influenţează reprezentarea în parlament a forţelor politice şi sistemul lor de coaliţie. Dar această influenţă asupra poziţiei partidelor în viaţa politică şi asupra repartizării voturilor între partide este destul de slabă şi nehotărâtoare.

Contrar opiniei apărătorilor sistemului majoritar, modurile de scrutin pot produce majorităţi parlamentare, dar nu pot hotărî numărul partidelor care iau parte la viaţa politică. Mai degrabă, se poate vorbi despre o anume corespondenţă între modurile de scrutin şi sistemele de partide.

Putem observa că scrutinul uninominal cu un singur tur corespunde adesea bipartidismului politic, iar cel cu două tururi corespunde sistemului de alianţe electorale, acolo unde condiţiile bipartidismului nu sunt întrunite. (…)

Proporţionalitatea de listă, prin condiţiile pe care le impune în vederea reprezentării, permite partidelor să se prezinte independent în faţa alegătorilor. Din contră, sistemul Hare (vot unic transferabil) poate crea un teren favorabil alianţelor electorale între partide. (…)

Este important să se înţeleagă faptul că scrutinurile majoritare corespund sistemelor politice care pun în valoare concurenţa, opoziţia partidelor, în timp ce scrutinurile proporţionale corespund sistemelor politice care pun preţ pe cooperarea partidelor. (…)

  

Stelian Tănase

Rolul partidelor politice în sistemele electorale, în “Sisteme electorale contemporane”, R.A.Monitorul Oficial, Bucureşti, 1996, p.132-137

Este evident că partidele sunt modelate de sistemele electorale. 

Este evident că practica ne arată că nu există democraţii puternice fără partide puternice – nu mă refer la “partidele de masă” sau cu o tentă autoritară, ci la forţe politice în sensul de partide, care reprezintă bine diferite segmente ale societăţii.

Este evident că societăţile fost-comuniste, deşi au trecut printr-o paranteză istorică de câteva decenii, arată că au aceleaşi clivaje pe care le-au avut când aceste regimuri s-au instalat.

Chestiunea este dacă partidele reflectă aceste clivaje şi dacă conflictele pentru cucerirea puterii, care s-au lansat, se fac pe baza acestor grupuri de interese, sau pe baza unor grupuri de alte tipuri, care sunt prezente în societate, pentru că ele trebuie, vorbesc de aceste clivaje, să-şi găsească reflectarea în sistemul electoral.

Sistemul electoral trebuie să facă în aşa fel ca lupta dintre partide, conflictul dintre partidele politice să fie identic cu conflictele de interese din societate.

Atunci când între sistemul electoral şi clivajele societăţii există un decalaj, este evident că reprezentarea politică este falsificată.

O altă problemă care se pune în legătură cu raportul dintre partidele politice şi sistemele electorale, şi care ţine mult de procesul tranziţiei, este că noi trebuie să parcurgem această tranziţie în condiţii de stabilitate. Dar, factori sociali şi economici, evident şi cei mai sensibili, sunt factori de instabilitate, si este foarte important ca sistemul politic să nu adauge un element în plus al acestei instabilităţi.

Am putea să ne întrebăm acum dacă sistemul proporţional pe listă este cea mai bună opţiune pentru societatea românească. Şi aici intrăm într-o altă problemă. Aş vrea să dau exemple întâi, pentru a trece la următoarea idee. Este bine să ne întrebăm ce efecte a avut acest sistem asupra partidelor, aşa cum sunt ele ? Este bine să nu plecăm de la prejudecăţi sau analogii cu lumea occidentală, care ne-ar duce la false concluzii. Dar, trebuie să ţinem cont, în acelaşi timp, de anumite regularităţi pe care le-am observat în felul cum acest sistem funcţionează în diferite societăţi.

Primul efect pe care-l produce este o fărâmiţare a spectrului politic.

Ne putem întreba, cu siguranţă, dacă în societăţile în tranziţie această fărâmiţare este pozitivă sau negativă, atâta vreme cât grupurile de interese încă nu s-au conturat, nu s-au precizat. Consider că o societate cu atât de multe rupturi, cu atât de multe clivaje, o societate imprecisă în sfera exprimării intereselor, nu este un lucru pozitiv. De aceea, după părerea mea, ar fi util să avem un sistem proporţional care este mai sensibil la modificările din societate şi cuprinde mai bine şi grupurile mici de interese şi clivajele mai puţin centrale, deci şi pe cele periferice. Dar este, în acelaşi timp, bine să ne întrebăm dacă nu cumva acest sistem proporţional, o dată ce s-a manifestat, nu trebuie ameliorat cu o doză de sistem majoritar ? Pentru că fărâmiţarea pe care o produce sistemul proporţional face ca sistemul politic să fie instabil, să ducă la alianţe contra naturii, făcute pe criterii strict statistice şi de tehnică a guvernării, deci a puterii şi a controlului ei în continuare.

Şi, mai ales, şi aceasta este o temă centrală de meditaţie în ceea ce priveşte tranziţiile, este legătura cu tendinţă oligarhică, autoritară, care este puternică în aceste societăţi şi pe care sistemul proporţional, în bună măsură, o alimentează.

Veţi spune: cum aşa? Când este evident că un sistem majoritar care impune un sistem puternic, un partid puternic, ar putea fi mai curând suspectat de această tendinţă oligarhică, autoritară?

Răspunsul nu este foarte complicat. Partidele, înăuntrul lor, devin oligarhice, prin faptul că practica sistemului de listă generează un declin al democraţiei iniţiale în aceste partide, care decurge şi din inexistenţa autorităţii şi a instituţiilor interne ale acelor partide. Astfel, partidele se transformă în partide clientelare, în care aceia care stabilesc ordinea candidaţilor pe aceste liste îşi subordonează tot restul partidului.

Aceasta are şi un alt efect, secundar, care se leagă de tendinţa autoritar-oligarhică, aceea că “reprezentanţii trimişi în parlament” nu depind de electoratul care i-a ales. Este un vot simbolic, neprecizat, pe care electoratul îl dă acestor liste, iar aceia care se află pe liste nu depind de aceia care i-au votat.

S-a realizat în România, ca şi în alte ţări care practică acest sistem – repet, în regimuri de tranziţie -, o separare între electorat şi clasa politică.

Acesta este un fenomen extrem de periculos în ceea ce priveşte traiectoria pe care aceste societăţi s-au lansat.

Apare o subţire elită politică şi o “majoritate tăcută”, care nu participă la decizii şi care se demotivează în ce priveşte raporturile ei, ale societăţii cu clasa politică.

Mă întorc la ce am spus la început, la perioada de tranziţie pe care o parcurgem şi la nevoia de stabilitate şi aş formula o sentinţă oarecum paradoxală, că această stabilitate depinde de câştigarea unei mari doze de participare a electoratului, a societăţii, pentru că ea nu trebuie implicată în decizii numai în procesul electoral, un fel de “democraţie cu pauze”, din 4 în 4 ani, la fără frecvenţă…

Aş spune, deci, că de capacitatea societăţii de a se implica în deciziile societăţii depinde stabilitatea acestor societăţi.

Ce efect ar putea avea schimbarea sistemului electoral din România? În primul rând, cred că ar bloca această tendinţă de centralizare a partidelor, pe care am definit-o ca “oligarhică”, ceea ce, în acest moment în care partidele s-au izolat de societate, ar fi benefică.

Şi, evident, nu mă gândesc la o schimbare radicală a actualului sistem electoral.

Eu cred că sistemul proporţional şi-a arătat deja defectele sale. Mă refer, de pildă, la inadecvarea actualului sistem politic la scopurile pe care şi le-a propus societatea românească, la faptul că, în acest moment, sistemul politic este mai conservator decât societatea românească, la faptul că dinamica societăţii româneşti este superioară dinamicii sistemului politic, la faptul că sistemul politic primeşte greu, cu întârziere, şi limitat impulsurile din partea societăţii, a electoratului. În acelaşi timp, însă, cred că schimbarea bruscă, radicală a sistemului ar face să nu se consolideze şi căştigurile reprezentării … câştiguri care s-au obţinut deja şi funcţionează.

De aceea, cred că abordarea unui sistem mixt, şi aceasta este o altă discuţie – ce fel de “sistem mixt” – şi n-aş vrea să intru aici în detalii, este o necesitate pe care ar trebui să o rezolvăm încă de la alegerile de anul viitor.

În acest moment, descentralizarea partidelor, pătrunderea lor în zone de interes, pe care ele pretind acum formal că le reprezintă, ar fi un factor extrem de pozitiv.

Aşa cum nu se poate democraţie fără partide, trebuie să observăm că partidele pot, în evoluţia lor distorsionată, în felul în care ele au apărut după 1989, în toate ţările din Europa Răsăriteană, să devină grupuri conservatoare, care, în ciuda retoricii democratice şi reformatoare, să încetinească şi chiar să blocheze tranziţia în societăţile respective. (…)

Or, am impresia că, pe lângă alte cauze, sistemul proporţional a dus la o distorsionare a capacităţii partidelor de a împinge societatea spre schimbările pe care ea le doreşte.

Aş dori să subliniez, în încheiere, că abordarea acestei problematici extrem de importante, şi anume a unui “sistem mixt”, care să combine “votul uninominal” (fapt care face ca cel ales să fie o persoană identificabilă, care depinde de un electorat precis), cu “sistemul de listă”, de pildă, aşa cum este practicat în Germania, ar fi o bună soluţie pentru societatea românească, nu numai în sensul unei mai adecvate reprezentări şi a unei stabilităţi politice mai mari, dar şi în sensul că partidele vor trece într-o nouă etapă de dezvoltare a lor, de care ele au absolută nevoie acum.

Adrian Sorescu

Asociaţia PRO DEMOCRAŢIA

Având în vedere faptul că Parlamentul României este unul bicameral, atribuţiile celor două Camere fiind absolut identice, aspect care implică anumite limite în stabilirea modului în care se desfăşoară alegerile pentru această instituţie, dar şi realitatea politică şi socială din România de astăzi, consider că:

1.Actualul sistem electoral – scrutinul de listă, proporţional - trebuie schimbat, deoarece:

· implică o responsabilitate scăzută a parlamentarilor în faţa alegătorilor lor; faptul că, la sfârşitul unui mandat, în perspectiva alegerilor următoare, un parlamentar mai este propus pe lista de candidaţi a partidului său nu depinde de relaţia sa cu alegătorii, ci de relaţia sa cu conducerea partidului;

· participarea alegătorilor la alegerea candidaţilor care ajung în Parlament este minimă;

· alegătorii sunt nevoiţi să “trimită” în Parlament candidaţi pe care nu îi cunosc sau despre care chiar au o părere proastă, prin voturile acordate liderilor de partide şi capilor de liste;

· acest sistem duce la formarea unor oligarhii la vârful partidelor politice, fapt ce are efecte negative asupra calităţii membrilor Parlamentului şi a relaţiilor acestora cu alegătorii.

2.Sistemul uninominal majoritar “pur” prezintă un mare dezavantaj, şi anume acela că produce disproporţii, adesea foarte serioase, între suportul electoral al partidelor politice şi reprezentarea lor parlamentară. Bunăoară, în contextul dat de sistemul uninominal majoritar cu un singur tur de scrutin (în fiecare circumscripţie electorală câştigă candidatul care întruneşte cele mai multe voturi), un partid politic care întruneşte 30-40% din sufragiile electoratului la nivel naţional, poate să ocupe toate fotoliile parlamentare dacă în fiecare circumscripţie candidatul său se clasează pe primul loc (cu 30-40% din voturi). La fel stau lucrurile şi în cazul sistemului uninominal majoritar absolut, cu singura diferenţă că de data aceasta, pentru câştigarea alegerilor într-o circumscripţie este nevoie de o majoritate absolută de voturi (50%+1).

3.Trebuie adoptat un sistem care să îmbine necesitatea ca fiecare candidat (fie că reprezintă un partid politic sau nu) să se prezinte în faţa electoratului, prezentându-şi oferta şi solicitând voturile, individual, cu nevoia ca ponderea pe care o deţine un partid în Parlament să reflecte, în mod proporţional, suportul său electoral.

4.Sistemul electoral care satisface în cea mai mare măsură aceste condiţii este sistemul mixt de genul aceluia practicat în Italia începând cu anul 1994. Conform acestui sistem, toţi cei care aspiră la un loc de senator candidează şi sunt votaţi în circumscripţii uninominale. Numai o parte dintre mandate (2/3, conform propunerii Asociaţiei Pro Democraţia), însă, sunt atribuite la nivelul circumscripţiilor uninominale, candidaţilor care au obţinut cele mai multe voturi în circumscripţiile respective. De celelalte mandate beneficiază candidaţii care nu s-au clasat pe primul loc în circumscripţiile uninominale în care candidează, dar au obţinut cel mai mare număr de voturi între candidaţii aceluiaşi partid, astfel încât, la nivelul unui judeţ, numărul de mandate obţinute de partidele politice să fie proporţional cu suportul lor electoral.

Două treimi dintre deputaţi ar urma să fie aleşi prin vot uninominal majoritar cu un singur tur la nivelul unor circumscripţii uninominale şi o treime din ei prin vot pe listă la nivelul judeţelor şi al Municipiului Bucureşti.

Atribuirea mandatelor candidaţilor ale căror nume se află pe listele de partid, urmează a se face astfel încât, la nivelul unui judeţ, numărul de mandate obţinute de un partid politic (mandate obţinute la nivelul circumscripţiilor uninominale cumulate cu mandatele rezultate din scrutinul de listă) să fie proporţional cu numărul de voturi obţinute de lista de candidaţi propusă la nivelul judeţului.

Ion Rusu

Unele consideraţii în legătură cu tipul de scrutin folosit în România, Revista “Dreptul” nr.7/1998, p.25-32

(…) Reglementarea scrutinului în România. Doctrina constituţională cunoaşte ca drepturi electorale dreptul de vot şi dreptul de a fi ales. În câteva legislaţii se prevede şi dreptul de revocare a celor aleşi. (…)

Legislaţia română cunoaşte două drepturi electorale fundamentale, şi anume: dreptul de vot şi dreptul de a fi ales.

Dreptul de revocare nu poate fi exercitat în România, deoarece Constituţia are reglementări în acest sens. Astfel, “nici un grup şi nici o persoană nu pot exercita suveranitatea în nume propriu” (art.2 alin.2), “în exercitarea mandatului, deputaţii şi senatorii sunt în serviciul poporului”, de aceea “orice mandat imperativ este nul” (art.66).

Aşadar, dreptul de revocare trebuie înţeles în complexitatea teoriei exercitării suveranităţii puterii statale.

Cum România a ales o îmbinare a avantajelor celor două teorii (teoria suveranităţii populare şi teoria suveranităţii naţionale), rezultă că parlamentarii nu pot fi revocaţi de alegători, deoarece nu sunt obligaţi să-şi justifice prestaţia lor şi nici nu au nevoie de instrucţiuni date de aceştia pentru exercitarea mandatului. Vom prezenta în sinteză cele două teorii:

Teoria suveranităţii populare este susţinută de J.J.Rousseau şi afirmă că suveranitatea aparţine poporului şi, de aceea, trebuie repartizată în cote-părţi egale tuturor indivizilor care îl alcătuiesc.

În acest caz, suveranitatea se manifestă numai prin voinţa celor reprezentaţi, care, de fapt, au mandatat pe reprezentanţii lor să le exprime voinţa, cum s-a formulat de Pétion pe 5 septembrie 1789 în Constituţia franceză: “Membrii corpului legislativ sunt mandatari; cetăţenii care i-au ales sunt comitenţi; deci aceşti reprezentanţi sunt supuşi voinţei celor de la care deţin misiunea şi puterile lor. Noi nu vedem nici o deosebire între aceşti mandatari şi mandatarii ordinari; şi unii şi alţii acţionează cu acelaşi titlu; ei au aceleaşi obligaţii şi aceleaşi îndatoriri”.

Suntem, deci, în faţa unui mandat imperativ, caracterizat prin următoarele:

-cel mandatat reprezintă voinţa celor pe care îi reprezintă, a alegătorilor;

-comportamentul şi atitudinea mandatarului sunt stabilite în procură, tot aşa deputatul poate să se pronunţe numai asupra problemelor în legătură cu care are instrucţiuni;

-periodic, deputatul trebuie să încunoştinţeze pe alegători despre modul cum îşi îndeplineşte mandatul, aceştia putând oricând să-i retragă mandatul;

-pe calea referendumului, poporul, ca titular al suveranităţii, poate să modifice ori să anuleze orice hotărâre a adunării reprezentative, când aceasta nu corespunde voinţei sale.

Sunt reliefate neajunsurile acestui sistem al reprezentării prin mandat imperativ, evidenţiindu-se atât imposibilitatea deputatului de a reprezenta interesele generale, întrucât el este constrâns să acţioneze numai în limitele intereselor circumscripţiei electorale. De asemenea, deputatul are îngrădită libertatea de acţiune, pentru că este subordonat voinţei alegătorilor.

Viciul de fond al teoriei mandatului imperativ constă în aceea că, plecând de la o instituţie de drept civil (contractul de mandat), se explică raporturi de drept constituţional. Or, este cunoscut că acestea din urmă iau naştere în procesul instaurării şi exercitării puterii, nu într-un domeniu privat, cum este contractul de mandat.

Teoria suveranităţii naţionale susţine că suveranitatea aparţine naţiunii, privită acum ca entitate colectivă.

Renunţarea la teoria mandatului imperativ se motivează în schimbările intervenite în structura economică a societăţii, în dezvoltarea ramurilor industriei şi comerţului. Diversificarea producţiei industriale face ca piaţa internă să fie insuficientă pentru desfacerea produselor, burghezia în ascensiune fiind interesată să-şi asigure o piaţă naţională. Teoria mandatului imperativ, care valorifică particularismele locale, nu mai apără interesele clasei reformiste, de aceea, ea caută acum să instituie noi raporturi dintre deputaţi şi senatori. Ideea care va domina acum este aceea că deputatul este reprezentantul în parlament al intereselor întregului corp electoral (practic, format din păturile înstărite ale populaţiei) şi nu numai ale alegătorilor.

Anglia este prima ţară în care se receptează această teorie, în următoarele reguli constituţionale:

-deputaţii nu mai sunt acum simpli mandatari ai alegătorilor dintr-o circumscripţie, ci ei reprezintă voinţa naţiunii;

-pentru că deţin puterile lor de la popor, deputaţii, chiar dacă sunt aleşi de cetăţenii unei circumscripţii electorale, reprezintă întreaga naţiune, întregul corp electoral al ţării, nu numai pe alegătorii care i-au ales;

-după alegere, deputaţii au deplină independenţă faţă de alegători, fiind liberi să se pronunţe asupra oricăror probleme în îndeplinirea atribuţiilor ori să voteze în adunare potrivit propriilor convingeri, fără ca puterile lor să fie limitate sau revocate de alegători.

După izbucnirea Revoluţiei franceze din 1789, Franţa a preluat şi ea teoria mandatului reprezentativ.

O formulare necondiţionată i-a dat Sieyčs mandatului reprezentativ în discuţiile Adunării Constituţionale, argumentând că toţi cetăţenii sunt comitenţii deputatului iar nu numai alegătorii dintr-o circumscripţie. El motiva că nu se poate ca alesul să exprime voinţa unui mic număr împotriva majorităţii. Aşadar, mandatul dat acum este colectiv şi general, deputaţii desemnaţi de naţiune sunt reprezentanţii generali ai acesteia.

În legătură cu aceasta, Condorcet afirma în dezbaterile din Convenţia franceză: “Mandatar al poporului, voi face ceea ce voi crede mai bine conform cu interesele sale. El m-a trimis pentru a expune ideile mele, nu ale lui; independenţa absolută a ideilor mele este prima dintre datoriile mele faţă de el”.

Sistemul mandatului reprezentativ prezintă, însă, şi neajunsuri, astfel:

-lipsa oricăror subordonări juridice a deputaţilor faţă de alegători determină, implicit, şi voluntarismul ori arbitrarul din partea deputaţilor;

-electoratul se transformă, astfel, dintr-un instrument de voinţă într-unul numai de desemnare;

-adunarea reprezentativă riscă să se transforme, să devină un exponent desăvârşit al voinţei generale;

-substituirea voinţei generale cu voinţa partidului căruia deputatul îi aparţine, mai ales când acesta trebuie să se conformeze unei discipline ferme a partidului.

Rezultă, aşadar, următoarele considerente de care sistemul electoral românesc trebuie să ţină seama:

-deşi suveranitatea este naţională, ea nu aparţine naţiunii, ci poporul este titularul acesteia. De aceea, deputaţii şi senatorii, în exercitarea mandatului lor, nu sunt în serviciul naţiunii, ci al poporului (art.66 alin.1);

-suveranitatea este inalienabilă, deoarece numai exerciţiul ei se transmite organelor reprezentative . Este şi indivizibilă, întrucât nu poate fi împărţită, pentru a fi exercitată în nume propriu, nici unui grup şi nici unei persoane (art.2 alin.2);

-poporul exercită suveranitatea prin intermediul organelor sale reprezentative (Parlament şi preşedinte; art.2 alin.1);

-mandatul parlamentarilor este reprezentativ, ei neputând fi revocaţi de cei care i-au ales, întrucât orice mandat imperativ este nul (art.66 alin.2);

-suveranitatea naţională se exercită şi prin referendum (organizat la cererea preşedintelui României privind probleme de interes naţional –art.90, revizuirea Constituţiei –art.147 alin.3), astfel încât se realizează o democraţie semi-directă în România.

Legea nr.68/1992 prevede în art.3 alin.1 că “deputaţii şi senatorii se aleg în circumscripţiile electorale pe bază de scrutin de listă şi de candidaturi independente, potrivit principiului reprezentării proporţionale”.

Prin urmare, Constituţia României şi legea electorală s-au oprit asupra scrutinului reprezentării proporţionale, a acelui tip de scrutin care redă adevăratul raport de forţe în lupta politică dusă de partide.

Mass-media, după alegerile din 1996 şi comportamentul unor parlamentari, a mediatizat necesitatea modificării legii electorale prin folosirea scrutinului uninominal. Aceasta, însă, nu este posibil până când nu se modifică legea fundamentală, întrucât scrutinul uninominal presupune mandat imperativ.

  

 

ANEXA

 

	REPARTIZAREA SISTEMELOR ELECTORALE ÎNTR-UN 

EŞANTION DE 211 ŢĂRI

	 
	
	
	
	
	
	

	
	
	
	
	
	
	

	Sisteme electorale
	Ţări şi teritorii anexate
	Totalul populaţiei în mil.
	Dintre care în:

	
	Nr.
	%
	Nr.
	%
	CSI şi Europa de Est
	Europa 

de Vest

	MAJORITAR CU UN SINGUR

TUR DE SCRUTIN
	68
	32
	1.849
	46
	1
	4

	MAJORITAR CU DOUĂ

TURURI DE SCRUTIN
	31
	15
	427
	10
	8
	2

	REPREZENTAREA

PROPORŢIONALĂ
	66
	31
	965
	23
	10
	17

	SISTEMELE MIXTE
	27
	12
	708
	17
	8
	3

	ALTE SISTEME
	19
	10
	170
	4
	0
	0

	Sursă: Institutul Internaţional pentru Democraţie şi Asistenţă Electorală - Mai 1997


 

 

PRINCIPALELE GRUPE DE SISTEME ELECTORALE REPARTIZATE PE ŢĂRI (ca număr): Fig 1.
  REPARTIZAREA SISTEMELOR ELECTORALE (funcţie de totalul populaţiei - milioane locuitori): Fig 2.
REPARTIZAREA SISTEMELOR ELECTORALE Fig 3.

